Android Artxiboak | Laborategia 2.0\nAndroid, Software librea\nF-droid biltegi askean aurkituko dituzun ezinbesteko Android aplikazioak\n2017/09/26 egilea Dabid Martinez 2 erantzun\nF-droid, Android aplikazioak eskuratzeko biltegi aske bat da. Bertan aurkituko dituzun app guztiak software librea dira eta hortaz, gure Android sistema eragileak askatzeko aukera eskaintzen dizute. Aplikazio hauetako askok eta askok gaur egun erabiltzen dituzun aplikazio pribatiboak ordezkatzeko aukera eskainiko dizute, beraz, zergatik ez eskaini lerro batzuk?\nFirefox Focus app berriarekin gure pribatutasuna hobetu nahi du Mozillak\n2017/07/26 egilea Dabid Martinez Iruzkinik ez\nInternetetik nabigatzen duen edonork Mozilla Firefox nabigatzailea ezagutuko duen ziurtasun osoa daukat, are gehiago, zuek bezala, software librearen aldekoak izatekotan. Eta Mozilla Thunderbird? E-postak kudeatzekoa aplikazioa ezagutzen duzue? Nik neuk, egunero-egunero erabiltzen dut, bai lanean, bai etxean. Aplikazio bi hauek Mozilla Fundazioaren aplikazio nabarmenenak direla esango nuke, baina, hauetaz aparte, badira fundazio honek kudeatzen dituzten beste proiektu batzuk ere. Euren artean azkena: Firefox Focus.\nAndroid mugikorretan pribatutasuna bermatzeko bederatzi app\n2017/03/08 egilea Dabid Martinez 5 erantzun\nEgunero-egunero erabiltzen dugu gure Android telefono mugikorra: nabigatzeko, txateatzeko, feed irakurlea erabiltzeko, musika entzuteko… eta noizean behin deiren bat ere egiteko gaitasuna daukagu. Gure telefonoa modu seguruan eta pribatutasunean oinarrituta erabiltzeko bederatzi aplikazio aurkeztu nahi dizkizuet gaurkoan.\nAndroid, GNU/Linux, Segurtasuna\nPribatutasuna IKT-etan, hack.in#badakigu-ren hitzaldiko diapoak\n2017/02/04 egilea Dabid Martinez Iruzkinik ez\nJoan den astean normalean tailer formatuan egiten dugun formakuntza praktiko saioa hitzaldi formatuan burutu genuen: “Izan zirelako intsumisoak, gaur desobeditzera goaz: Pribatutasuna IKT-etan“. Azken urteotan hamaikatxo lekutan burutu dugun tailerra, eta beste hamaikatxo lekutan egiteko prest gaudena. Internet erabiliz, herrigintzan ari diren aktibistentzat ezinbesteko formakuntza, gure ustez.\nZure Androideak euskaraz ikasteko aukera dauka\n2017/02/01 egilea Dabid Martinez Iruzkinik ez\nEgunero erabiltzen dugun gadget bat egotekotan, telefono mugikorra izango da zalantza izpirik gabe. Librezalen hau badakite, eta gero eta pertsona gehiago software librera eta euskarara erakartzeko asmoz, proiektu oso egoki bat plazaratu dute. Baina proiektua zein den azaldu orduko, utz nazazue Librezale zer den pixka bat azaltzen.\nJaso bidalketa guztiak zure e-postan!\nEz nuke INOIZ zure pribatutasuna arriskuan jarriko, ez duzu spam-ik jasoko. Ez dut zure e-posta hirugarrengo batekin partekatuko.\nSoftware librea (15)\n3d inprimaketa administrazio publikoa albisteak app bloga crm euskara gizartea gizarte berrikuntza google hackinbadakigu hardware heziketa hitzaldia internet kolaborazioak lan mundua pribatutasuna sarean.eus sare banatua software\nEkintzailea. #SoftwareLibre, subiranotasun teknologiko eta eskubide sozialen defendatzaileetako bat. Maiz, hack.in#badakigun edo sarea.eusen\nSareko neutraltasunak labankada bat jaso du\nKataluniaren independentzia teknologikoaz\nIkasturte berrian segurtasuna bermatzeko 5 proiektu\n[es] Facebook, contra las cuerdas en Bélgica por sus atentados a la privacidad\n[es] Las ‘app’ de salud ponen en riesgo millones de datos personales\n[eu] Zenbat izar merezi ditu zure gaurko lanak?\n[eu] Geolokalizazioa eta kontrola\nCreative Commons Aitortu-PartekatuBerdin 4.0 Nazioartekoa.\nCookie-ak erabiltzen ditut nabigazioa erraztu eta analisi estatistikoak egiteko. Nabigatzen jarraitzekotan, hauen erabilera onartzen duzula ulertuko dut. Onartu


Felipe Juaristiri elkarrizketa | Hitzen uberan\n← Maiatzetik azarora pasa dute Literaktum jaialdia\nIntelektuala eta bizizalea, elkarren ispilu →\nIraganik gabe (Erein) nobelaz aritu gara luze zabal hizketan\nIraganik gabe (Erein) gazteei zuzendutako nobela gisa aurkeztu zuen Erein argitaletxeak. Helduen literaturaren ezaugarri asko ditu ordea. “Estimatzen ditudan irakasle batzuk aipatu didate ez dela gazteentzako liburua, helduentzakoa baizik, pertsonaien trataeragatik eta gaiarengatik. Ez dakit zer esan”, Felipe Juaristik aitortu digunez. “Nik irudikatzen ditudan gazteak gai ikusten ditut halako liburuak irakurtzeko. Baina ni ez naiz ikastetxeetan aritzen, ez dakit zer nolako jarrera eta harremanak dituzten euskal testuekin”.\nGazteei zuzenduriko Perzebal bildumaren baitan plazaratu du Ereinek zure azken nobela. Badira, ordea, helduen literaturaren logikarekin bat datozen ezaugarriak: pertsonaia nagusiaren inguruko elipsiak (iraganari loturikoak), nobelaren egitura…


François-René de Chateaubriand - Wikipedia, entziklopedia askea.\nFrançois René Chateaubriand (Saint-Malo, Bretainia, 1768ko irailaren 4a - Paris, 1848ko uztailaren 4a) frantziar politikari, diplomazialari eta idazlea izan zen. Frantsesezko lituratura erromantikoaren aitzindaria izan zen.\n1822ko abenduaren 28a - 1824ko abuztuaren 14a\n← Mathieu de Montmorency (en) - Ange Hyacinthe Maxence de Damas (en) →\nFrantziako enbaxadorea Erresuma Batuan\nseat 19 of the Académie française (en)\nSaint-Malo, 1768ko irailaren 4a\nParis, 1848ko uztailaren 4a (79 urte)\ntomb of Chateaubriand (en)\nCéleste de Chateaubriand (1792ko martxoa -\nLucile de Chateaubriand (en)\nitzultzailea, politikaria, diplomazialaria, historialaria, poeta, eleberrigilea, kazetaria, saiakeragilea, silent film actor (en) , idazlea, militarra eta biografoa\nThe Genius of Christianity (en)\nMémoires d'Outre-Tombe (en)\nOhorezko Legioko ofiziala (1823ko abuztuaren 19a)\nSan Luisen Errege Ordena Militarreko zalduna (1814)\nComité grec de Paris (en)\nChevaliers de la Foi (en)\n1.1 Gaztaroko urteak eta lehen bidaiak\n1.2 Sorterrira itzuli ondoko urteak\n1.3 Literatura lan nagusiak\nGaztaroko urteak eta lehen bidaiakAldatu\nChateaubriand Bretainiako familia noble batean jaio zen. Aita oso pertsona berezia zen, eta nobleziako kide zen arren, familiak ez zeukan diru askorik. Haurtzaroko oroitzapen aipagarrienak, Chateaubriandek bere liburuetako pasarte autobiografikoetan agertu zuenez, familiak Cambourgen zuen gazteluko paraje malenkoniatsu eta erromantikoetan arrebarekin igarotako egonaldietakoak dira. Lehenengo ikasketak amaitu ondoren zaldun izateko karrera militarra hasi zuen.\nFrantziako Iraultzaren hasierako gertakariak Parisen bizi izan zituen, oso hurbiletik, baina iraultzaren hasieran ez zuen erregezaleekin bat egin nahi izan eta, horrela, 1791. urtean Ameriketara bidaiatu zen. Ipar Amerikara joatea zen bere asmoa, eta itsasgizon izan nahi zuen. Ipar Amerikan egon ondoren, ordea, Hego Amerikara jo zuen, eta hango lurraldeetan kokatu zituen, gerora, indiarrei buruzko kontakizun exotikoak. 1791. urteko ekainean Luis XVI.ak kargua utzi eta ihes egin behar izan zuela jakin zuelarik, sorterrira itzuli zen Frantziako monarkiari hainbesteko konpromisoa zor ziolakoan.\nFrantziara itzuli zenean arazo ekonomiko larriak izan zituen. Arazo haiei aurre egiteko eta gudarostearekin bat egin ahal izateko, familia aberats bateko hamazazpi urteko neskatxa batekin ezkondu zen. Senar-emazteak Parisa aldatu ziren bizitzera, baina Chateaubriandek emaztea utzi eta erregezaleen gudarostearekin bat egin zuen, azkenik.\n1793ko maiatzean Ingalaterrara erbesteratu zen, eta han bizi izan zen 1800. urtea arte. Urte haietan irakasle eta itzultzaile gisa atera zuen bizibidea. Londresen argitaratu zuen, hain zuzen ere, Essai historique sur les revolutions (1797, Iraultzei buruzko saiakera historikoa), bere obra aipagarrienetako bat. Munduko historiaren azterketa orokorra egin zuen lan horretan.\nXVIII. mendeko izpiritu filosofikoaren eta "Argien Mendea"ren eragina erakutsi zuen, baina bestalde, erlijioarekiko kezka ere nabarmendu zuen eta kristautasunaren erakargarritasun poetikoa eta izpirituala azpimarratu zituen. Erlijioarekiko, eta batez ere, kristau fedearekiko kezka hori areagotu egin zitzaion, gainera, ama eta arreba hil zitzaizkiolarik; orduan berreskuratu zuen gaztetan galduriko kristau fedea, garai bateko arrazionalismoaren eta erlijioaren arteko gatazka alde batera utzirik, eta eragin handia izan zuen jarrera aldaketa horrek bere literatura lanetan, gero ikusiko denez.\nSorterrira itzuli ondoko urteakAldatu\nChateaubrianden etxea, Vallée-aux-Loupsen (Frantzia)\n1800. urtean itzuli zen Parisa eta kazetari eta idazle gisa jardun zuen lanean. Orduan idatzi zuen Atala eleberriaren lehen partea. Berebiziko arrakasta izan zuen lan horrekin. Idilio klasikoaren soiltasuna eta erromantizismoaren edertasun oparoa bateratu izana du ezaugarri nagusia.\n1803an Frantziako enbaxadako idazkari izendatu zuten Erroman, baina bere kargua utzi zuen 1804. urtean, Napoleonek Enghiengo dukearen aferan izan zuen jokaeraren kontrako protesta gisa. Urteetan Napoleonen miresle izan zen Chateaubriand (1868an jaioa zela esan ordez 1869koa zela ere esan izan zuen, 1869an jaioa zelako bere idoloa), baina harreman hura eten egin zen 1804an Napoleonek Enghiengo dukea hiltzeko agindua eman zuela-eta. Dena dela, Chateaubriandek Napoleonen babesa izan zuen aurrerantzean ere.\nHurrengo urteetan literaturan murgildu zen Chateaubriand buru-belarri, harik eta 1814. urtean Borboiek aginpidea berreskuratu zutenean berriro politikara itzuli zen arte. Errestaurazio-garaian Frantziako bizitza politikoan parte hartu zuen, beraz, eta garrantzi handiko kargu diplomatikoak eta gobernukoak izan zituen: zenbait herrialdeetako enbaxadore izan zen, kanpo-arazoetako ministro izendatu zuten (berak bidali zituen San Luisen Ehun Mila Semeak Espainiara 1823an), etab.\n1830. urtean, ordea, une hartan bere esku zuen kargu diplomatikoa, Erromako enbaxadore-kargua, bertan behera utzi zuen, eta bizitza publikoa alde batera utzita bizi izan zen aurrerantzean. Urte haietan Memories doutre-tombe (1848-1850, Hilobiko memoriak) oroitzapen liburua idazteari ekin zion, garai historiko nahasi haietan bizi izandako gorabeheren oroitzapenak biltzen dituen obra.\nAzkenik, Chateaubrianden bizitza pribatuko azken urteetan aipatzekoa da Recamier andrearen adiskidetasuna. Chateaubriandek maitale ugari izan zituen, baina bere buruaz kezkatu zen nagusiki, eta ez zituen ingurukoak samurtasun handiz tratatu, Juliette Recamier izan ezik.\nLiteratura lan nagusiakAldatu\nAtala hilobiratzen, Anne-Louis Girodet-Triosonek egina (1808, Louvreko Museoa)\nChateaubrianden erretratua, Anne-Louis Girodet-Triosonek egina\n1800. urte inguruan kristau fedearen garrantzia azpimarratzen hasi zen Chateaubriand. Ideia horren eraginpean. idatzi zituen bere lan nagusiak. Lehen aipatu den Iraultzei buruzko saiakera historikoaz gainera, kontuan hartzekoa da Le genie du christianisme (1802, Kristautasunaren jeinua). Izan ere, hartan iragarri zuen Chateaubriandek bere dohain literario apartak kristau fedearen zerbitzura jartzeko asmoa. Voltairek kristautasunari egindako erasoei aurre egin zien eta kristautasunaren gorentasun moral eta poetikoa azpimarratu zuen.\nLiburu hark harrera ona izan zuen bai erregezaleen aldetik eta baita Napoleonen aldetik ere, une hartantxe ari baitzen kristautasuna estatu-erlijio gisa berriro ezartzeko ahaleginetan.\nUrte haietako obretan ikusten denez, beraz, asmo filosofikoak nagusitu ziren Chateaubrianden karreran, asmo literarioen gainetik. Garai eta joera horretakoak ditu, hain zuzen ere, bi eleberri labur, Atala izenburupean bilduak. Atala eleberrian Louisianako bi indiarren arteko maitasunaren kontakizuna egiten du. Atala neskatxa indiar bat da, eta Chactas indiarrarekin maiteminduta dago. Atala jaio zenean Jainkoari eskaini zion amak, ordea, eta horrenbestez, ez luke birjintasuna galdu behar. Azkenean, tentalditik ihes egitearren bere buruaz beste egiten du, basamortuko eremutar batek barkamena eman ondoren. Giza bihotzaren grinekin eta paraje naturalekin erlijioak duen armonia agerian uzteko asmoarekin idatzi zuen obra hura, egileak zioenez.\nLiburu horretako bigarren kontakizuna Rene da. Kontakizun autobiografikoa da: Chateaubriandek bere gazte denboretako pasarteak ekarri zituen gogora, "grina zehaztugabeak" kondenatuz eta Rene protagonista bakardadezko eta etsipenezko bizitzara daramaten lilura hutsalak salatuz. "Kristautasunaren jeinuaren" lorpen nagusia garai hartan, eta Iraultzaren ondoren, fede tradizionala berreskuratzeko bidean zihoan gizartearen nahia biltzea izan zen, eta horregatik izan zuen hain harrera ona. Rene obraren lorpena, berriz, eleberri horretako protagonista melankolikoa lehenengo belaunaldi erromantikoen ereduzko pertsonaia bihurtu izana da.\n1808an Les martyrs (Martiriak) prosaz idatzitako epopeia eman zuen argitara. Kristautasunaren miragarriek paganismoaren miragarrien gainean duen nagusitasuna azpimarratu nahi izan zuen Chateaubriandek obra horretan. Lurralde Santuak eta Grezia bisitatu ondoren idatzi zuen Martiriak; lurralde haietan kokatua da, Dioklezianoren agintaldiko jazarpenaren garaian. Eta Martiriak idazteko gaia eman zion bidaia hartu zuen oinarri, orobat, Itineraire de Paris a Jerusalem (1811, Paristik Jerusalema) obrarako, baina aurrekoan ez bezala, alde batera utzi zituen lotura epikoak eta apologetikoak eta alde horretatik, dokumentu aske eta biziagoa da.\n1826-1827 urteetan hiru obra aipagarri idatzi zituen: Les aventures du dernier Ahencerage (Azken Abentzerrajearen abenturak), Granadan kokatua, eta Les Natchez (Natcheztarrak), indiar-amerikarrei buruzko kontakizuna, 1826. urtekoak biak, eta Voyage en Amerique (Amerikara Bidaia), 1827koa. Hiniretan agertzen dira iradokizun exotikoa eta primitibismorako joera, Amerikako eta ekialdeko herrialdeetarako bidaietako bizipenetatik eratorria.\n1844an Vie de Runce (Ranceren bizitza) idatzi zuen. XVII. mendeko erlijioso baten bizitza kontatzen du, baina bere irudia, itxaropenak eta atsekabeak hil zituen egileak. Oso obra bitxia eta sailkatzen zaila da hau, ez baita ez eleberri, ez dokumentu, ez erlijio-liburu. Egilearen lan garrantzizkoena da, askoren ustez, Memoriak liburuarekin batera.\nAzken urteetako lanetan bereziki aipatzekoak dira bere Hilobiko memoriak (1848-1850). Bestalde, obra historiko txiki ugari ere idatzi zituen, Mme. Recamierren adiskidetasunak lagundurik.\nChateaubriandek berebiziko eragina izan zuen XIX. mendeko literaturan. Liluratzailea deitua izan zen bere garaian, hitza erabiltzeko zuen modu liluragarriagatik. Bizitasun liriko bikainaz hornitu ohi zuen hitza, eta hitzaren zentzua zabaldu eta efektua areagotzen zuen horrela. Bere obraren ezaugarri nagusietako bat irudimena eta edertasunaren gorazarrea dira, eta haien bidez arte gotikoarekiko, izadi ikusgarri edo malenkoniatsuarekiko lilura iragarri zituen; erromantikoen garaian indar handiz agertu ziren gai eta joeren iragarle izan zen, beraz.\nDena dela, eta bere garaiko belaunaldi gazteengan eragina izan zuen arren, bere burua izan zuen kezka nagusia eta bere Memoriak ditu horren erakusgarri. Obra horretan, eta baita Rene eleberrian ere, nahiago du, sarritan, errealitatea ezkutatu, bere bizitza arte lan baten modura aurkeztearren, eta bertan kontatzen diren gauza liluragarriak benetan gertatu ote ziren edo ametsetakoak ote diren zalantza gelditzen zaio irakurleari. Stendhalek zioenez: "ez du idatziko, seguru asko, ez arrazoietan eta ez sentimenduetan gezurrik esaten ez duen esaldi bakar bat ere". Baina halako idazkera ederra eta adierazpen indarra zuen, ezen barkatu egiten baitzitzaion gaitzesgarri litekeen jarrera hori, Proustek zioen bezala bizpahiru orrialdez behin halako doinu bikainak entzun ahal izatearren.\nWikimedia Commonsen badira fitxategi gehiago, gai hau dutenak: François-René de Chateaubriand


Onarpena / Haur, Lehen eta Derrigorrezko Bigarren Hezkuntza 2013-2014 ikasturtea\nOn-line: 2013ko urtarrilaren 28tik otsailaren 7ra\nEskaerak aurkezteko epea: 2013ko urtarrilaren 28tik otsailaren 8ra.\nAukeratutako lehengo ikastetxean baino ez dira entregatuko eta ikastetxe honek erabakitako ordutegian\nEskatzaileen zerrenda argitaratzeko: 2013ko otsailaren 19an\nBehin-behineko zerrendei erreklamazioak egiteko: 2013ko martxoaren 15era arte\nEskabideari uko egiteko: 2013ko martxoaren 15era arte\nZerrendak argitaratzeko (2. eta 3. aukerak): 2013ko apiriaren 12an\nBehin betiko zerrendei gora jotzeko errekurtsoak jartzeko: 2013ko maiatzaren 13ra arte\nIturribero Mendi Taldea: Urtarrilaren 13an\nOhar honen bidez gogorarazi nahi dizuegu 2012-13 denboraldiko egutegiaren arabera aste honetako igandean, urtarrilak 13, 1224 metroko UMANDIA mendira hurbilduko garela.\nIturribero Gurasoen Elkartea: 2012ko Gabonetako Loteria\nBotatakoa berreskuratu dugu!\nJokatutako kopurua kobratzeko, mesedez bidali posta elektronikoko mezu bat helbide honetara: loteriaikasbidea@gmail.com ondoko datuak zehaztuz: familiaren izena + jokatutako kopurua + kontu zenbakia + ordainagiria (hautazkoa).\nGuraso Elkarteak Vital Kutxa eta Laboralean ditu kontuak, beste banketxeren batean dirua jasotzeko intsuldaketa gastuak kenduko zaizkizue.\nDirua, Urtarrila, Otsaila eta Martxoaren bukaeran sartuko da.\nGabonetarako Liburu gomendagarrien zerrenda (L.H.ko Liburutegia)\nGabonak garai aproposa denez irakurzaletasuna bultzatzeko, hona hemen Ikasbideako H.H.ko eta L.H.ko liburutegietatik luzatzen dizugun liburu gomendagarrien zerrenda hau.\n"KLIK" egin fitxategia deskargatzeko\n"Iturribero" Guraso Elarteari esker ona\nIturribero M.T.k "Iturribero" Guraso Elkarteari (AMPA) gure esker ona helduarazi nahi diogu eman diguten diru-laguntzagatik. Hau positibotzat jo behar dugu mendi talde honen ekimenetan eragin handia izango duelako eta, bereziki, Ikasbidea Ikastolako umeengan. Beste jarduera batzuetaz gozatu ahal izango dugu, besteak beste, igande honetako abenduaren 17an Albertia mendira igotzeko, eta, Landan bertan Olentzeroren etorrera ospatzeko.\nOrain, "Iturribero" Guraso Elkartearen (AMPA) kolaborazioarekin jarraitu ahal izateak gure helburua betetzeko abagunea emango digu, esaterako, ume eta gazteen artean mendizaletasuna hedatzeko eta ezagutarazteko.\nInformazio gehiagorako: www.iturribero.org\nAurrekoa 1 ... 49 50 51 52 53 54 55 Hurrengoa


Euskal Herritar Medikuntza: Laranja\nMinbiziaren kontrako fruta\nKarbohidratoak (%9), esaterako sakarosa, fruktosa eta glukosa; koipea (%0,2); zuntza (%2,3); batez ere disolbagarria (pektina); A (betakriptoxantina, betakarotenoa) eta C bitaminak; azido folikoa; B9 bitamina; potasioa; kaltzioa; azido organikoak (zitrikoa); beste karotenoide batzuk (luteina zeaxantina); flabonoideak (hesperidina, errutina, tangeretina); azido fenolikoak; terpeno mikatzak (limonenoa edo limonina); kumarinak.\nLaranja gorriek (Sangina laranja), gainera, antozianinak dituzte.\nIkerketa zehatz batean, egiaztatu zuten laranjak 60 flabonoide baino gehiago dituela, denak ere antioxidatzaileak eta minbiziaren eta tronbosiaren kontrakoak.\nBihotz-hodietako gaitzetatik babesten du (bularreko angina, bihotzekoa, tronbosia, garun infartua eta abar). C bitaminak, flabonoideek eta pektinak kolesterola gutxitzen dute -hesperidinak HDL edo kolesterol ona gehitzen du-, eta kolesterol txarra oxidatzea eragozten dute; potasioa eta C bitamina lagungarriak dira tentsio arteriala jaisteko; azido folikoak odoleko homozisteina urritzen du -homozisteina bihotzekoa izateko arrisku faktorea da-.\nLaranja, beste zitriko batzuek bezala, gorputzaren immunitate sistema indartzen du hainbat mekanismoren bitartez: globulu zuriak gehituz; eragin antioxidatzaileari esker erradikal libreak neutralizatuz; interferona ugarituz -birusen kontrako indar handikoa da- eta abar.\nLaranja eta bere ura minbiziaren kontrako koktel ezin hobeak bide dira, dituzten fitokimiko antioxidatzaileengatik eta elikagai babesgarriengatik: C bitaminak eta azido folikoa, hesperidina eta tangeretina, terpenoak, pektina, betakarotenoa. Ikerketa batzuen arabera, zenbat eta laranja gehiago jan, orduan eta arrisku txikiagoa pankreako, urdaileko eta bularreko minbizia izateko. Kanadan, Ontarioko Unibertsitatean eginiko lan batean, ohartu ziren flabonoideek tamoxiferoaren eragina handitzen dutela: tamoxifenoa bularreko minbiziaren kontra erabiltzen den sendagai bat da. Urdailari dagokionez, C bitaminek nitrosaminak sortzea eragozten dute, eta nitrosaminak substantzia kantzerigenoak dira, jangaien nitratoetatik sortuak. Karraskariekin eginiko ikerketa batzuen arabera, badirudi laranjaren alde zuriak -pektina eta flabonoide askokoa, tangeretina bezala- melanoma gaiztoaren eta prostatako minbiziaren kontra egiten duela eta laranjaren azaleko terpeno mikatzek (limonoideak) koloneko, gibeleko eta biriketako minbiziaren prebentzioan laguntzen dutela. Eta, gainera, zenbait azterketaren arabera, zenbat eta C bitamina gehiago hartu, arrisku txikiagoa gernu maskuriko, umetokiaren lepoko eta zenbait muki mintzetako tumoreak izateko.\nLaranjaren flabonoideek eta beste antioxiatzaile batzuek indartu egiten dute C bitaminaren eragina, eta horiek denek babesa ematen diete birikei atmosferako kutsagarri oxidatzaileen kontra (tabakoaren kea, ozonoa, nitrogeno oxidoa). Ikerlan batzuetan, ikusi dute horrek enfisema, bronkitis kronikoa eta asma krisiak izateko arriskua apaltzen duela. Gainera, C bitaminak balio antihistaminiko pixka bat ere badu, eta errinitis alergiko edo metako sukarraren sintomak leuntzeko ere balio du.\nBeste ikerketa batzuetan, ohartu ziren laranja gehien jaten zuten gizonek espermatozoide gehiago eta hobeak dituztela. Pektina lagungarria da beruna eta beste metal astun batzuk hestetik desagertzeko.\nHobe da fruta osorik jatea, baina laranja ura bakarrik hartzea ere izugarri ona da. Ahal den guztietan, laranja gorriak jan, antozianinak ere badituzte eta. Terpenoak gehienbat azalean dauden arren, laranja urak substantzia babesgarrietako asko du, eta abantaila bat du: fruta gehiago eta, beraz, oro har fitokimiko gehiago hartzeko modua ematen duela, zuntza izan ezik; egin berria hartzea komeni da, C bitamina ez oxidatzeko, eta etxean egiten bada, patsaren zuntza pektinikoa ere aprobetxatzen da. Egunean laranja bat edo bi hartzea nahikoa da onura asko izateko.\nLaranja ez da C bitamina gehien duen fruta, baina bai eskuratzen errazena. Baraurik edo goizean jateko ez ezik, egun guztian jateko ere ona da. Batzuek pentsatzen dute esnearekin ez dela ondo ezkontzen, baina ez da hala: esnea laranja eta beste zitriko edo fruta azido batzuen urarekin mintzen denez, haren proteinak errazagoa digeritzen dira, jogurtenak eta esneki hartzituenak bezala. Klima tropikaletan, ondo heldutako laranjak ere azal berdekoak izan ohi dira; izan ere, kolore laranja hartzeko, arbolako laranjak zenbait gau hotz pasatu behar ditu segidan.\nGehiegi hartuz gero, hortzei kalte egiten die, batez ere laranja urak. Hobe lastotxoa erabiltzea. Laranja azalak minbiziaren kontrako substantzia batzuk ditu, baina esentzia olioak substantzia toxikoak ere baditu; beraz, neurrian hartu behar da.\n- Idazlea: Beñat - Ordua: 14:25\nMinbizia adieraz dezaketen seinaleak\nNegua eta gaixotasunak


kritiken hemeroteka » Pertsonon erroreak eta horroreak (espiralean eraikitako arkitektura erraldoia)\n« Sargori | Premonizioak »\nIazko hezurrak / Unai Elorriaga / Susa, 2014\nPertsonon erroreak eta horroreak (espiralean eraikitako arkitektura erraldoia) Mikel Asurmendi / argia.eus, 2015-01-09\nIrene Arrias da nobelako protagonista, algortarra, nobelagilea ere hala izaki. Algorta Getxoko auzoa da. Ez da udalerria, baina Euskal Herriko herri gehienak baino populatuagoa da. Algortak 40.000 biztanle ditu. Bilbo aldeko —Bilbo Handia deritzote erdaldunek— auzo-herria da. ETA fenomeno sozio-politiko armatuak utzitako arrastoen lagin balekoa da Getxo-Algorta.\nLiburuaren azalean agertzen den emakumea Irene Arrias dateke, haren bisaia zartatua ageri ote da. Biolentziaren isla izan daiteke. Iazko hezurrak (Susa) izenburua, berriz, Iazko asto hilak aurten lurruna esaeraren sintesia izan daiteke. Kontrazaleko hitzek liburua nobela dela diote. Hori horrela denik ukatu gabe, ezin dut aipatu barik laga, liburua ere badela saiakera, badela ipuina —badituela ipuinak, badituela nazioarteko ipuinak—, badela kontakizun historikoa, badela kronika , badela… Nik ez dizut haatik, irakurle, horren baloraziorik eginen, hori balizko nobela honen konstantea dela aurreratu nahi dizut, arrasto hori ematen dizut.\nLiburu hau sailkatzea, liburu hau definitzea, ez da erraza, baina, noski, egun, literatura nola, mundua definitzea eta sailkatzea ere ez da erraza. Neronek, nire adimenaren arabera, nola-halako nire adimenaren arabera, liburu hau letren arkitektura lan erraldoia dela esan dezaket. Biolentzia duela hizpide. Biolentziak jendartean eta pertsonongan duen eragin itzela agertzen duena. Biolentzia fenomeno krudela da, liburuan narratua jatorri politikoaren ondoriozko biolentzia da —biolentzia mota guztiak izaera politikoan sustraitzen dira betiere—. Biolentziak zinezko laborria, izua zinez sorrarazten dituenean espiral modura espresatu ohi da. ETA fenomenoa, horrorezko eta errorezko fenomenoa —jendartean izua sorrarazi duena— espiralezko biolentziaren moldean oinarritua eta garatua izan zen, bereziki, bere bigarren aroan. Elorriagak ezaugarri hori baliatu du, besteak beste, Iazko hezurrak egituratzeko. Nik ez dizut, irakurle, horren baloraziorik eginen, liburu honen konstantea dela aurreratu nahi dizut, arrasto bat baino ez dizut eman nahi.\nNolanahi den ere, literatura egileak nola iruzkin egileak ere, nahi gabe edo nahita, bere inpresioa uzten du liburuaren arrastoan. Berbarako, Bodrogiren zuhaitzak ipuina lagin lez harturik, lau orrialdeko ipuinean, protagonistaren izena, Jens Bodrogi, 30 bider idatzi du egileak. Mobru, Tandra familiakoa dela, ez zaizu ere oharkabean pasako irakurle. Biak dira biktima, biak borreroak. Nik ez dizut, irakurle, horren baloraziorik eginen, hori liburu honen agerbidea dela aurreratu nahi dizut, arrasto bat baino ez dizut eman nahi. Berdin dio, ez dio berdin.\nLetretan adituek diotenez, dela saiakerak dela kronikak, horiek ez dute balio errealitatea edo egia agertzeko, ez dute objektibotasunik ez sinesgarritasunik eskaintzen. Genero horiek ez dira objektiboak inola ere. Letretan adituek diotenez, historiako espresio bortitzak —historia espresio sozial gehienak bortitzak dira— fikzioaren bidez kontatuak baino ezin dira sinesgarriak izan, ezin bestela objektiboak izan. Balizko nobela honen eraikuntza aparta da, arkitektura lan erraldoia, alta bada, arkitekturaren literaltasunak zirrararik eraginen ote dizun, irakurle!? Hori zuk zerorrek, literatura eta honen tasunak bizitzeko dituzuen irizpideen gustuen baloreen araberakoa —izanen ote— da. Nik ez dizut, irakurle, horren baloraziorik eginen, hori liburu honen agerbidea dela aurreratu nahi dizut, arrasto bat baino ez dizut laga nahi izan.


Sortzen bezala ahultzen direnak | Mundua | Berria\nSortzen bezala ahultzen direnak\nLatinoamerikak ez dio utzi bere interesak bateratzen ahalegintzeari, eta, horregatik, azken urteotan hainbat saiakera egin ditu, hainbat erakunderen bidez, eskualde blokeak osatzeko: Celac, Alba, Mercosur, Unasur... Ez dute, ordea, aurrera egiten. Prosur foroa da azkeneko ahalegina.\nJoan den martxoaren 22an Santiagon egindako argazkian, ezkerretik-eskuinera: George Talbot Guyanaren Txileko enbaxadorea, Jair Bolsonaro Brasilgo presidentea, Lenin Moreno Ekuadorkoa, Ivan Duque Kolonbiakoa, Mauricio Macri Argentinakoa, Martin Vizcarra Perukoa, eta Mario Abdo Benitez Paraguaiakoa. Prosur foroaren sorrera agiria sinatzen ari da Sebastian Piñeira Txilekoa. A. VALDES / EFE Tamaina handiagoan ikusi\n2019ko maiatzak 7 - Buenos Aires\nLatinoamerikan lurralde integraziorako blokeak osatzeko egin diren saiakerak hainbat politika koiunturalekin batera iritsi dira, eta zenbait potentziarekin batera ere bai, azpikontinentearen bilakaeran zeresana dutenak. Azken urteotan, eskuineko gobernuek izandako goraldiaren eraginez, Latinoamerikako herrialde batzuen interesak bat datoz berriro Amerikako Estatu Batuen interesekin. Duela aste batzuk, Prosur sortu zen (Hego Amerikaren Garapenerako Foroa): batasun hori indartzea du helburu, eta Unasur (Hego Amerikako Nazioen Batasuna) izandakotik geratzen den arrastoa desegitea.\n«Arazo hau garrantzitsua da lurraldean: gaitasun handia dugu erakunde formalak sortzeko, baina kosta egiten zaigu haiek instituzionalizatzea eta haiei edukia, lan espezifiko bat eta helburu jakin bat ematea», dio Juan Gabriel Tokatlianek, Argentinako Di Tella Unibertsitateko harreman internazionalen irakasle eta ikertzaileak. «Horren ondorioz, gobernuak ideologia desberdinetakoak direnean, erakunde batzuk ez dira aintzat hartzen, eta beste batzuengan jartzen da arreta. Dilema eta bidegurutze dramatiko batzuk ditugu gure multilateralismoari dagokionez», adierazi du.\nHala ere, nahiz eta ez den lortu bloke bat luzaroan mantentzea, ezin da ukatu Latinoamerikak ez diola utzi bere interesak bateratzen saiatzeari. FTAAri (Ameriketako Merkataritza Librerako Esparrua) ezezkoa eman ziotenetik —2005ean izan zen hori— orain arte, hainbat saiakera egin dira eskualde blokeak osatzeko. FTAAri ezezkoa emateko mugimendutik abiatuta sortu zen Unasur, zeina egun hilzorian dagoen, eta hura eraginkorra ez zela zioten argudio berek bihurtu zuten beharrezko Prosur-en gisako erakunde bat sortzea. Tokatlianen ustez, «Unasurren logika onartuago zegoen Hego Amerikan, eta proposatzen zuen irtenbidea bere kabuz ematea eskualdeko egonkortasunaren oinarrizko kontuei, kanpoko eragileek parte hartu gabe. Eta, askotan, lortu zuen; Venezuelaren kasua agertu zen arte, behintzat».\nAzken urteotan, sarritan eta modu askotan ahalegindu dira eskualdea egituratzen, eta ahalegin horiek ez dute aurrera egin. «Celac [Latinoamerikako eta Karibeko Estatuen Komunitatea] AEE Amerikako Estatuen Erakundearen moduko bat zen, baina AEBak eta Kanada gabe, eta, hura sortu zenean, itxaropen handia genuen; izan ere, balio izango zigun harremana hasteko Txinarekin, Indiarekin, Afrikarekin eta herrialde arabiarrekin, baina, pixkanaka, Celacen eginkizuna hortik urrunduz joan zen. Mercosurrek (Hegoaldeko Merkatu Batua) gorakada izan zuen 90eko hamarkadan, baina nabarmen ahuldu da geroztik. Alba Gure Amerikako Herrientzako Aliantza Bolivartarrak ere —Venezuelan sortu zen, Kubaren babesarekin— ez zuen herrialde kideen babes handirik jaso. Pazifikoko Aliantzak bestelako aliantza bat zirudien, baina, orain, kontuan hartuta Mexikoko Gobernuaren norabide ideologikoa aldatu egin dela, badirudi Txile, Peru eta Kolonbiaren arteko aliantzak ez duela asmo handirik Lopez Obradorrekin hitz egiteko», azaldu du Tokatlianek. Alde horretatik, hainbat erakunde sortu izan dira izaera estrategikoa edo nolabaiteko ahalmena dutenak, baina orain geldirik daude, edo desagertzeko zorian. Hain zuzen, «Prosur sortzeko Unasur suntsitu izanak ez dauka inongo zentzurik, Venezuelaren kontuaren harira koalizio ideologiko bat osatzea ez bada. Venezuela oinarrizko elementu bat da haien izateko arrazoian».\n2011ko apirilean, Txilek, Mexikok, Peruk eta Kolonbiak —beti AEBen interesen aldekoagoak izan dira— iragarri zuten Pazifikoko Aliantzaren sorrera, eta erakunde horrek izaera liberala du argi eta garbi. 2018ko apirilean, Hego Amerikako sei presidentek (Argentina, Brasil, Txile, Kolonbia, Paraguai eta Peru) erabaki zuten blokea «aldi baterako» uztea, eta hilzorian utzi zuten Unasur.\nBestalde, Unasur ordezkatzeko, Macrik Limako Taldea sortzea bultzatu zuen (2017ko abuztua); hau da, eskuineko lagun talde moduko bat, AEBen eta Europaren interesen aldekoa. Hamalau herrialderen arteko koalizio bat da, eta Mexiko da haietako bat. Taldeak ez zituen baliozkotzat jo 2018ko maiatzean Venezuelan egindako bozak, uste baitzuen ez zeukatela gutxieneko berme demokratikorik, baina, joan den urtarrilean, taldeak Nicolas Maduroren gobernu berria onartzen ez zuen dokumentu bat sinatu zuenean, Mexikok adierazi zuen ez zegoela ados. Bozen aurretik adierazi bezala, Lopez Obradorren gobernua negoziatutako irteera baten alde dago, baina taldeko kide izaten jarraituko du; izan ere, elkarrizketarako bide guztiak irekita mantendu nahi ditu.\nMexikoren aldaketa ideologikoak, ordea, beste egoera bat erakusten du: «Mexikoren barne arazoen eta AEBekin duen harreman korapilatsuaren ondorioz, Mexikok askoz arreta handiagoa jarriko die Ipar Amerikarekin dituen liskarrei». Baina bai, badirudi Mexikok berreskuratu egingo duela nazioarteko zuzenbidearen printzipioen eta negoziatutako irtenbide politikoen balioa azpimarratzeko ohitura zaharra. Tokatlianen ustez, «Mexikoko diplomaziaren elementu klasikoak dira, hor egon direnak XX. mende hasieratik, eta ahuldu egin direnak azken 15-20 urteetan. Horrek, bere horretan, badu balioa, baina nik ez nuke askorik esperoko. Ez dut uste Mexiko erabakigarria izango denik Hego Amerikan».\nHego Amerikaren Garapenerako Foroaren (Prosur) sorrera Ivan Duque Kolonbiako presidenteak iragarri zuen, urtarrilaren 14an, Venezuelaren aurkako erasoa hasi baino 11 egun lehenago, baina nazioarteko erakunde berri hori martxoaren 22an instituzionalizatu zen, Santiagon (Txile).\nSantiagoko Adierazpena izenekoaren bitartez sortu dute Prosur. Hego Amerika Berritzeari eta Integrazioa Indartzeari Buruzko Deklarazio Presidentziala du izen osoa, eta ondorengo presidente hauek sinatu dute: Mauricio Macri (Argentina), Jair Bolsonaro (Brasil), Sebastian Piñera (Txile), Ivan Duque (Kolonbia), Lenin Moreno (Ekuador), Mario Abdo Benitez (Paraguai), eta Martin Vizcarra (Peru); Guyanaren Txileko enbaxadore George Talbotek ere izenpetu zuen. Sinatzaileen artean, Txile izango da lehendakaria datozen hamabi hilabeteetan, eta, ondoren, Paraguairi tokatuko zaio ardura hori hartzea\nHelburuei dagokienez, oraindik ez dute beren asmoen berri eman; izan ere, deklarazioa guztiz formala da, eta ez dute inongo estatuturik aurreratu, ezta helburu jakinik ere. Boliviako, Surinamgo eta Uruguaiko presidenteek ordezkaritzarik izan ez zuten arren, herrialde horiek ere parte hartu zuten deklarazioa sortzeko prozesuko elkarrizketetan, behatzaile gisa, baina uko egin zioten akta sinatzeari.\nHala, foroak kanpoan utzi zuen Venezuela, ustez egungo gobernuak ez dituelako betetzen parte hartzeko bete beharreko oinarrizko baldintzak. Hala ere, paradoxikoki, foroak parte hartzera gonbidatu zuen Juan Guaido, bere burua presidente izendatutakoa, baina hura ez zen gailurrera joan azkenean.\nNazioarteko analista batzuen arabera, AEBek askoz esku hartze handiagoa izan dute azken urteotan Latinoamerikan, 2000ko hamarkadaren hasierarekin alderatuta; izan ere, garai hartan herrialdea kezkatuago zegoen Ekialde Hurbilarekin. Tokatlianek zalantzan jarri du teoria hori: «Esku hartzea zer den definitu beharko litzateke. Gogoan izan narkotrafikoaren aurkako borroka, Kolonbia plana, Merida egitasmoa, Ipar Amerikaren eta Karibearen arteko segurtasun akordioetan edo militarrek ordena publikoko arazoetan izandako parte hartzea; Washington tartean ibili da, eta esku hartze handia izan du herrialdeen barne eremuan».\nTokatlianentzat, gero eta gehiago esku hartu izanak edo esku hartzeko interesak aldatu izanak ez du esan nahi lehen ere esku hartzen ez zenik. «2012an edo, Txina garrantzia hartzen hasi zen Latinoamerikan, inbertsioei, laguntzari eta presentzia politikoari esker. Ordutik, Washington gero eta kezkatuago egon da Txinaren boterearekin eta Errusiak besteak beste energiaren eta segurtasunaren arloetan daukan presentzia handiarekin. Rex Tillerson AEBetako Estatu idazkari ohiak duela gutxi iragarri zuen Monroe doktrina itzuliko zela —horrek ezartzen zuen erasotzat hartuko zirela europarrek Amerikan egindako esku hartzeak, eta AEBek esku hartu beharko zutela—, eta nabaritu zen AEBek oso kezka handia dutela Latinoamerikaren inguruan; hala izan da Obama agintaldiaren amaieratik aurrera, gutxienez. Orain, Trumpekin, liskarren eta gerraren aldeko jarrera oldarkorra hartu dute. AEBek asko estutzen dutenean, batzuek Washingtonen esku hartzea mugatu nahi izaten dute; beste batzuek, berriz, Washington eskualdera erakarri nahi izaten dute».


Esther Larrañaga: “Aizkorri Aratz Natur Parke izendatu dugu, ukiezina bilatzatzeko asmoz” | EA - Eusko Alkartasuna\nHasiera » Gizartea » Esther Larrañaga: “Aizkorri Aratz Natur Parke izendatu dugu, ukiezina bilatzatzeko asmoz”\nEsther Larrañaga: “Aizkorri Aratz Natur Parke izendatu dugu, ukiezina bilatzatzeko asmoz”\nArgitaratua honek egina: Prentsa Bulegoa data Mai 22, 2006 honetan: Gizartea\nIngurumen eta Lurralde Antolamendu sailburuak bertara egindako bisitan denon altxorra eta aldi berean denon ardura den altxor hau babesteko beharraz ohartarazi du Aizkorri Aratz Natur Parkea izendatzeak eremu pribilegiatu hau babesteko berma bizkortu egiten du. Hala esan du Esther Larrañagak, Ingurumen eta Lurralde Antolamendu Sailburuak, atzo bertara egindako bisitaldian, non Gipuzkoa eta Arabako diputatuak ere egon ziren, inguruko udalerriko alkateekin batera. Lehendabiziko bisita da oraingo hau, Eusko Jaurlaritzako Gobernu Batzordeak joan den apirilaren 4an Aizkorri Aratz natur Parkea izendatzea ebatzi zuenetik.\nSan Adriango aterpetxean eginiko ekitaldian esan zuenez, aurrerapausu garrantzitsua da, aurrean daukagun bide luze eta neketsuan. Larrañagaren esanetan, ingurumena “denon altxorra da, eta aldi berean, denon ardura. Alabaina, ez gara gu altxor honen jabeak baizik eta maileguan jaso dugu. Bestela esanda: gaur geuk ezagutzeko eta gozatzeko dugun aukera, gure ondorengoek ere behar dute izan”.\nAsmo horrekintxe jaio da, sailburuaren esanetan, Baliabide Naturalak antolatzeko egin dugun Plana: Inguru honetako barietate berezitasuna zaintzeko, hain zuzen, aldi berean, ekintza ekonomikoa eragiteko errekurtsoak piztuz; ondare kulturala berreskuratuz, eta paisaia eta ekologia hobekuntzarako proiektuak sustatuz.\nHala eta ere, hau guztia alperrik izango litzateke, gu guztion, herritar ororen, konpromisorik gabe. Zentzu horretan, erakundeen elkarlana eta zenbait pertsona nahiz talderen konpromisoa goraipatu zuen sailburuak. “Etorkizun iraunkorrago baten alde, aintzat hartzeko moduko aurrerapausua den Aizkorri Aratz Natur Parkea gaur errealitatea bada, gaur ere gurekin diren herritar eta elkarte zenbaiten lanaz nekaezinaz gain, lurralde, erakunde eta udalerri ezberdinen elkarlana eta lankidetzari esker izan da”.\nLarrañagaren iritziz, Eusko Jaurlaritza, Foru Aldundiak, Partzoneria, Udalak, talde zientifikoak, ekologistak, lur-jabeak, sindikatoak, unibertsitatea, eta beste hainbeste sektorek osaturiko organo amankomunak, Parkearen kudeaketa bere kargu duena, hain justu, jomuga garbi bat dauka: 19.400 hektareako altxorra zaintzea. Eta horretarako, badu tresna eraginkor bat: Natur Baliabideak Antolatzeko Plana. Plan honen helburua biztanleriak baliabide naturalen erabilera antolatua egitea da, hartara, espezie eta ekosistema ezberdinen ustiapen iraunkorra, berriztapena, eta hobekuntza bermatuz. Parke honen gauzatzea 2002-2020 aldirako Garapen Iraunkorraren Euskal Ingurumen Estrategiaren baitan kokatu behar da, bertan jasotzen diren xedeetako bat, hauxe baita: erkidegoaren natura eta biodibertsitatea babestu eta zaintzea.


Gasteizko Correoseko langileek kontzentrazioa egin dute Madrilen koronabirusak jota beste lankide bat hil dela salatzeko — ELA Sindikatua\nGasteizko Correoseko langileek kontzentrazioa egin dute Madrilen koronabirusak jota beste lankide bat hil dela salatzeko\nGasteizko Correoseko langileek kontzentrazioa egin dute Madrilen koronabirusak jota beste lankide bat hil dela salatzeko Langilea apirilaren 17an hil zen koronabirusaren ondorioz. Gasteizko Correoseko lankideek apirilaren 23an egindako elkarretaratzean gogorarazi dute dagoeneko 3 direla espainiar Estatuan koronabirusak jota Correosen hildakoak. Gogor salatu dute enpresaren zorroztasun falta, osasun-krisi betean, langileak eta zerbitzuaren erabiltzaileak babesteko beharrezko segurtasun neurriak hartu gabe jarraitzen dutela argudiatuta. https://www.ela.eus/eu/gasteiz/albisteak/gasteizko-correoseko-langileek-kontzentrazioa-egin-dute-madrilen-koronabirusak-jotako-lankide-bat-hil-dela-salatzeko https://www.ela.eus/eu/gasteiz/albisteak/gasteizko-correoseko-langileek-kontzentrazioa-egin-dute-madrilen-koronabirusak-jotako-lankide-bat-hil-dela-salatzeko/@@download/image/correos.jpeg\nLangilea apirilaren 17an hil zen koronabirusaren ondorioz. Gasteizko Correoseko lankideek apirilaren 23an egindako elkarretaratzean gogorarazi dute dagoeneko 3 direla espainiar Estatuan koronabirusak jota Correosen hildakoak. Gogor salatu dute enpresaren zorroztasun falta, osasun-krisi betean, langileak eta zerbitzuaren erabiltzaileak babesteko beharrezko segurtasun neurriak hartu gabe jarraitzen dutela argudiatuta.\nELAk behin baino gehiagotan salatu du Correosen ez direla langileen osasuna bermatzeko beharrezkoak diren segurtasun neurriak hartzen, ezta herritarren osasuna bermatzeko ere. Adierazi du, beste behin ere, negozioaren errentagarritasuna lehenesten ari dela, langileen bizitzaren eta osotasun fisikoaren aurretik. Dagozkien segurtasun-neurriak hartzea eskatzen dute, besteak beste, langile guztiei testak egitea.\nAzken heriotza horrekin, hiru dira Correoseko langileen heriotzak espainiar Estatuan. Azken txostenak jasotzen duen moduan, 49 dira baieztatutako kasu positiboak, 389 kasu probableak eta 2.988 kontaktu-kasuak.\nELAk erantzukizunez jokatzeko eta langileen segurtasuna eta babesa bermatzeko eskatu dio enpresari, "Gaur egun prebentzio-neurriak eta babes-ekipoak ez direlako nahikoak". Halaber, langile guztiei testak egitea eskatu du.


Renta, patrimonio 2020 y sucesiones | Surne\nAzken urteetan, aseguru-produktuak eta inbertsio-produktuak uztartzen ari dira finantzen eremuan, zeren sinergia agerikoak eta osagarritasuna erakusten baitituzte.\nInteres-tasak hain baxuak direnez, eta ondare-kudeaketa osoagoaren inguruko kezka dagoenez, beharrezkoa da plangintza finantzario-fiskal bat egitea; horren eraginez, bai geuk eta bai geure bezeroek galdetu diogu geure buruari ea posible den gure produktu eta zerbitzuen gama zabaltzea, hain zuzen ere inbertsio-produktuen eremurantz.\nHorren guztiaren eta barnean egindako gogoetaren ondorioz, SURNEk erabaki du aseguru-produktuak (unit-linked) eta zerga- eta ondare-plangintzako zerbitzuak (ondorengotzaren eremukoak barne sartuta) eskaintzea bere bezeroei, batez ere SURNEk -inbertsioen alorrean duen esperientzia zabalean oinarrituta- aukeratutako ospe aitortuko inbertsio-funtsen bitartez.\nHorri begira, jakinarazi nahi dizugu akordio bat lortu dugula NERVIÓN balore-agentziarekin, eta Sail espezializatu bat eratu dugula, balio erantsi handiagoko produktu horiek komertzializatzeko eta gure bezeroei ondare-kudeaketako zerbitzuak emateko.\nHorrenbestez, hurrengo egunetan telefono dei bat jasoko duzu informazio hori zabaltzeko. Hala ere, hitzordua eskatu nahi baduzu 944 652 406 telefonora dei diezagukezu edo inversion@surne.es helbidera idatzi.


“Mugi daitezen harriak” herri desafioa deitu du Sarek igandean urtarrilaren 9ko manifestazioa iragartzeko - - Aiaraldea.eus\nAitor Fernandez de Pinedo 2015-12-29 10:45\nSare herri ekimeneko Laudioko taldeak “Herri desafioa” deitu du urtarrilaren 3an, igandea, Laudioko Herriko Plazan 12:30etik aurrera.Urtarrilaren 9an Bilbon eta Baionan “Mugi daitezen harriak” Giza Eskubideen, Konponbidearen eta Bakearen alde Sarek eta Bagoaz kolektiboak deitu dituzten manifestazio deialdiak iragartzea izango da hitzorduaren xedea.\nHerriko soka-tira taldeetan eta herri kiroletan aritutako beteranoak kontaktatu ditu Sarek Herriko plazan herritarrekin batera soka-tira desafio batean lehia daitezen. Euskal Herriko hainbat herritan burutzen ari diren bezala, manifestazioaren leloa, “Mugi daitezen harriak”, irudikatu nahi dute ekitaldiaren bidez.\nEkitaldia 12:30ean abiatuko da umeentzako herri kirolekin eta 13:00etan herri desafioa hasiko da. Herri kirol ekitaldiak beterano eta gazteen arteko norgehiagokaren emaitzaren harira apustuak egiteko aukera eskainiko du. Amaieran, talde argazkia egingo dute.


Familia ugarientzako laguntza berriak | Consumer\nFamilia ugarientzako laguntza berriak\nZuzeneko laguntzek eta laguntza fiskalek familiei ematen diete laguntza instituzionala, Espainian ez baita Europako batez bestekoaren %18 ere.\nMilioi eta erdi baino gehiago. Espainian familia ugariaren kategorian sartzen diren etxeen kopurua da. Kontuan hartzeko beste kopuru bat, beti gertatzen ez dena. Espainian bide luzea dago egiteko Europako familiek jasotzen dituzten laguntzen maila lortzeko (batez beste, BPGaren %2,1 bideratzen da familientzako laguntzetarako; Espainian, berriz, %0,85). Dena den, gure herrialdean nabarmen handitu da talde horrek jasotzen dituen diru-laguntzen kopurua eta zenbatekoa. Estatu osoan ezartzen diren onurez gain, hala nola Gizarte Segurantzaren kuoten murrizketa, garraioaren deskontuak eta kultura-erakundeak… gero eta gehiago dira familia ugarientzako zuzeneko eta zerga-laguntzak jasotzen dituzten autonomia-erkidegoak. Hala ere, desberdintasunak nabarmenak dira haien artean. EAEk, Nafarroak, Kantabriak eta Kataluniak diru-laguntza eskuzabalenak dituzte; beste eskualde batzuetan, berriz, laguntzak ia testigantzak dira.\nZer da familia ugaria?\nEspainian, duela urte gutxi arte, familia ugariaren ohiko eredua hiru seme-alaba edo gehiago zituen aurreko batek edo bik osatzen zuten, komunak izan ala ez. Hala ere, egungo legeriak "ugaria" kalifikazioa ematen dio beste baldintza batzuk betetzen dituen familiari. Adibidez, familia-egitura horiei emandako laguntzak jasotzen dituzte bi seme-alaba (komunak edo ez) dituen aurreko bat edo bi dituztenek, eta gutxienez seme-alaba minusbaliatu edo lanerako ezinduetako bat dutenek edo bi seme-alaba (komunak edo ez) dituzten bi aurrekok osatzen dituztenek, baldin eta gurasoak minusbaliatuak badira, lanerako ezgaituta badaude, edo horietako batek gutxienez % 65eko edo gehiagoko ezgaitasuna badu.\nGurasoak bananduta baina beren kargura hiru seme-alaba edo gehiago dituzten familiek jaso ditzakete diru-laguntzak.\nGainera, familia ugariarentzako diru-laguntzak jaso ditzakete aita edo ama bananduta edo dibortziatuta egon arren, beren kargura hiru seme-alaba edo gehiago dituzten etxeek, komunak izan ala ez, nahiz eta familia-unitate desberdinetakoak izan, beren mendekotasun ekonomikoaren pean badaude eta ezkontza-etxean bizi ez badira ere. Era berean, bi anai-arreba umezurtz, aitarik eta amarik gabeak, tutoretzapean, harreran edo zaintzan, tutorearen, hartzailearen edo zaintzailearen kontura egon gabe, familia ugariei onartutako estatuko eta autonomietako laguntzak ere jaso ditzakete. Gauza bera gertatzen zaie 18 urtetik gorako aitarik eta amarik gabeko hiru anai-arreba umezurtzek edo bik, bat ezgaitua bada, elkarrekin bizi eta mendekotasun ekonomikoa badute.\nKomeni da jakitea, halaber, egungo legediak familia ugarien bi kategoria jasotzen dituela:\nBereziak: 5 seme-alaba edo gehiago dituzten familiak, 4 seme-alaba dituztenak gutxienez 3 erditze, adopzio edo harrera anitzekoak badira, eta 4 seme-alaba dituztenak, baldin eta familia-unitatearen per capita diru-sarrerak ez badira indarra duen lanbidearteko gutxieneko soldataren %75 baino handiagoak, aparteko ordainsariak barne.\nOrokorrak: Kategoria orokorrean gainerako familiak sartzen dira.\nFamilia ugarian ezinduak daudenean, horietako bakoitza bi seme-alabatzat hartuko da kategoria zehazteko orduan.\nFamilia ugariaren titulua duten etxe guztiek automatikoki jasotzen dituzte Espainian familia horiei emandako laguntzak, betiere erakunde eskudunak autonomia-erkidego bakoitzean ematen duen titulua eskatu badute (Gizarte Gaietako Bulegoak izan ohi dira). Hasteko, titulua edukitzeagatik, Estatuak hainbat onura ematen dizkie familia ugariei; besteak beste, hauek:\nFamilia ugariei 3.500 euroko zuzeneko laguntza unibertsala ematea, familia handitzeko erabiltzen den seme-alaba berri bakoitzaren jaiotzagatik edo adopzioagatik, betiere urteko diru-sarrerak 15.903,65 eurotik gorakoak ez badira (zenbateko hori 2.575,95 euro gehiago gehituko da ardurapeko seme-alaba bakoitzeko, laugarrenetik aurrera, hau barne). Kasu horretan, onuraduna gurasoetako edo adoptatzaileetako edozein izan daiteke. Hau da Estatuan familia ugariei emandako azken laguntza, 2007tik indarrean dagoena.\nGizarte Segurantzako kuoten %45eko hobaria, familia ugariaren zerbitzuko zaintzaile bat kontratatzeagatik. Zaintzailearen kontratugile den familiako kideak jasotzen du laguntza hau.\nDiru-sarreren muga handitzea, 18 urtetik beheitiko ardurapeko seme-alaba bakoitzeko Gizarte Segurantzaren esleipen ekonomikorako eskubidea izateko.\nKotizatutako aldia eta lanpostua gordetzeko aldia, haurra zaintzeko eszedentziaren kasuan.\nLehentasunezko eskubideak bekak lortzeko,% 50eko murrizketa (kategoria orokorrerako) edo tasa eta prezio publikoen salbuespena (kategoria berezirako) hezkuntzaren esparruan.\nGarraio eta jantokirako ezgaitasunari lotutako hezkuntza premia bereziengatiko sorospena jasotzeko eskubidea.\nErrepide, trenbide eta itsaso bidezko garraioaren tarifetan% 20ko edo% 50eko hobaria (kategoriaren arabera).\n% 10eko edo % 50eko deskontua (kategoriaren arabera) Espainiako aire-tarifetan.\nIMSERSOren aisialdiko jarduerak (turismoa eta gizarte termalismoa) eskuratzeko lehentasun eskubideak eta kuoten hobaria.\nHobariak Estatuko museoen, auditorioen eta antzokien prezioetan.\nEtxebizitzaren arloan: finantza-laguntzak eskuratzea, maileguen sorospena, etxebizitza aldatzeko erraztasunak, kide kopurua handituz gero, ezintasunen bat izanez gero, alokairuak, etab. egokitzea.\nJoan hurrengo orrira: Laguntza autonomikoak »\neuro familiak hijo-eu laguntzak numerosas-eu


Gogoko aurpegiak gogoan | EIBZko liburutegia\nGogoko aurpegiak gogoan\nIker Tubia / 2013-11-27 / 650 hitz\nKarlos Luna eta Beatriz Martin Luengoren artikulua saritu dute, bisaiak gogoratzeko teoriak azaltzeagatik.\nAsia ekialdeko gizakiak denak berdinak direla esaten dute maiz Europa mendebaldean. Alderantziz ere gauza bera gertatzen da, noski. Baina, egia da beste etnia batzuetako aurpegiak berdinak iruditzen zaizkigula? Galdera horri erantzun nahi izan diote Beatriz Martin Luengo EHUko doktoregaiak eta Karlos Luna EHUko doktore eta Turkiako Suleyman Sah unibertsitateko irakasleak Zergatik iruditzen zaizkigu berdinak beste etnia batzuetako aurpegiak? artikuluan. Saria ere lortu dute: Ciencia Cognitiva aldizkariko Dibulgazio Zientifikoko I. Lehiaketa irabazi dute.\nEgunero milaka aurpegi pasatzen dira edozeinen begien aurretik. Batzuk gogoratzea errazagoa da beste batzuk baino. Etniak tartean sartzen direnean, ikerketen arabera, errazago gogoratzen ditu norberak bere inguruko taldeko bisaiak, irakasleen esanetan mota horretako aurpegietarako joera dugulako.\nIstanbulen dago Karlos Luna doktorea, baina tarte bat hartu du dibulgazio testuaren nondik norakoak azaltzeko. Esan duenez, aurpegiak ezagutu eta gogoratzeari buruzko gaia oso garrantzitsua da psikologia kognitiboaren alorrean: «Aurpegiak dira egunerokotasunean aurkitzen ditugun estimulu garrantzitsu eta konplexuenetako bat. Garunak ere area jakin bat du horretarako». Migrazio fluxuen gorakada dela eta, gaia are garrantzitsuagoa dela gaineratu du. «Munduarekin nolako harremanak ditugun azaltzeko jakintza eskaintzen du».\nMemoriari buruzko ikerketetan onartua da nork bere etniakoen aurpegiak hobeki gogoratzen dituela, eta hori azaltzen duten hainbat teoria daude. Hala ere, bestelako faktoreek ere baldintzatzen dute aurpegien ezagutza eta memoria. Teoria horiek guztiak dibulgazio testu batean biltzea izan da Luna eta Martinen helburua.\nPertsonek nork bere taldeko kide direnenganako joera dutela diote, eta horrek bi arrazoi dituela: alde batetik, aurpegiak prozesatzerakoan etniaren arabera ezberdintasun kualitatiboa dago. Bestetik, prozesu horretan norberaren talde sozialekoak edo beste talde batekoak diren bereizteko joera dago. Orain arte garatu diren teoria nagusiak dira bi horiek. Baina ez bakarrak.\nLehenbiziko teoria hautemate ezberdintasunean oinarritzen da. Hau da, normalean nor bere etniakoez inguraturik hezi ohi da. Etnia jakin bateko aurpegiak ikustera ohiturik dagoenak talde horri dagokion jendearen bisaia errazago bereizten du. Teoria horrek, baina, kontuan hartu ditu beste etnia batekoez inguraturik hezi direnen kasua. Ikerketa horien arabera, Europako familiek adoptatutako haur korear jaioberriek errazago bereizten zituzten europarren bisaiak korearrenak baino. Lunak berretsi du haur adoptatuen kasua.\nEtnia batean jaio eta hezi arren, gerora beste etnia batez inguraturik bizi denaren kasuan, Lunak dio bigarren etnia horretako aurpegiak ezagutzeko ahalmena hobetuko lukeela gutxika, bere etniako aurpegiekin bezain beste, apika. Baina, laborategietan ikerketak egin izan dira, eta ahalmen horren hobekuntza beti ez dela iraunkorra ikusi dute.\nBigarren teoria ezagutza sozialarena da. Horrekin bat egiten duten zientzialariek nork bere etniako aurpegiak gogoratzeko memoria hobea duela azaldu dute, taldekoak edo kanpokoak izatea epaitzea oinarri hartuta. Teoria horren arabera, bisaia norberaren taldekoa baldin bada, gehiago erreparatzen zaio, kodifikazioa hobetuz eta etorkizunean gogoan gordetzea ahalbidetuz.\nBi teoria nagusi horiek azaltzeaz gainera, bien gabeziak identifikatu dituzte Martinek eta Lunak. Horregatik, hirugarren teoria azaldu dute, bien uztarketan oinarritzen dena: kategorizazio-indibidualizazio eredua. Azkenengo multzo horretan sartzen dira motibazioari eta egoerei dagozkien alderdiak. Hau da, aurpegiak gogoratzerako garaian, garrantzitsua da motibazioa, eta bisai hori zein egoeratan agertu den aztertzea.\nBeste etnia edo talde bati dagokion aurpegia gogoratzen lagundu dezake motibazioak. Hau da, pertsona horren aurpegia gogoratu nahi izateak, norberarentzat onuragarria izan daitekeelako. Adibidez, bikotekidearen ama aurkezterakoan, nahiz eta denbora tarte oso laburra izan, pertsona horrek aurpegia gogoratzeko erraztasuna izanen du, nahiz ama beste etnia batekoa izan. Kontrara ere gertatu liteke. Supermerkatura joan den pertsona batek ordaintzeko ilaran denbora luze eman arren, egoerarengatik seguruenik ez du gogoratuko aurrean zuen lagunaren aurpegia, nahiz eta etnia berekoa izan.\nTeoria laburbildu egin du Lunak: « [Aurpegi bat] Gure talde etnikokoa baldin bada, erraztasun handiagoa izanen dugu gogoratzeko, betiere arreta eskaini badiogu eta gogoan izateko interesa badugu». Oraingoz eredu hibridoa ez da erabat gailendu psikologiaren alorrean, beste teorietan oinarritutako lanak publikatzen baitira oraindik ere. Lunak dio oso zaila dela ikertzaile guztiek teoria edo eredu bat onartzea. «Ikerketa eta esperimentu gehiago behar dira, eta oraindik ez ditugu egin», esan du. Bide horretan, baina, ezinbestekotzat jo du ikerketak laborategietan ez geratzea, eta dibulgazio aldizkarien bidez adieraztea.\nKategoria Berria egunkaria, Zientzia, etiketak 2013, Beatriz Martin Luengo, Berria, Iker Tubia, Karlos Luna, Zientzia by liburutegia. Gorde lotura.


Erabilerraztasuna - Udaltop\nUdaltopek bere webgunea erabilerraza egiteko konpromezua hartzen du eta horretarako, Sektore publikoko webguneen eta gailu mugikorretarako aplikazioen erabilerraztasunari buruzko irailaren 7ko 1112/2018 Errege Dekretuarekin bat etortzen da. Informaziorako sarbidea bermatzeko, webgune honen garapenean UNE-EN 301549:2019 araudiaren betebeharrak aplikatzen dira.\nErabilerraztasun-deklarazio hau honako webguneari aplikatzen zaio: www.udaltop.eus\nKasu batzuetan inprimakien kontrolak beharrezko etiketekin markatutak ez daude [UNE-EN 301549:2019 - 9.3.3.2 Etiketak edo aginduak]\nDeklarazio hau data honetan prestatu zen: 2020ko ekainaren 8a.\nDeklarazioa egiteko erabili den metodologia erakunde honek eginiko autoebaluazio bat izan da.\nDeklarazioaren azken berrikuspena: 2020ko ekainaren 8a.\nHonela jar zaitez gurekin harremanetan: kontaktu inprimakiaren bitartez edo 943 112 394 telefonoa erabiliz.\nKomunikazio horiek Udaltopen Komunikazio Departamentuak kudeatzen ditu.\nErabilerraztasunaren azken berrikuspena 2020. urteko ekainaren egin da.


Aegassis - Wikipedia, entziklopedia askea.\nGargaseko harpearen argazki zahar bat. Bernardo Estornes Lasak Argass dibinitatea eta harpe hau lotzen ditu\nAegassis da erromatar garaiko Akitania aldeko jainko edo jainkosa baten izena.\nGaliénen Garona Garaian azaltzen da berari buruzko inskripzioa. Ez dugu berari buruzko ezaugarririk ezagutzen.\nIzenaren etimologiagatik, Argass gogoratzen du, (beste inskripzio bat dago izen honekin Commingesen).\nBernardo Estornes Lasak Eskaulde hartan dagoen Gargas harpe famatua gogora ekartzen du, dibinitate honekin lotuz.\nTeonimo hori eman duen idazkuna Commigesen (antzinako Lugdunum Convenarum ) aldeko Galié udalerrian agertu zen. Bere identifikazio kodeak hauek dira: CIL XIII, 72 (4, 2. or.) = CAG-31-02, 159 or. Eta honela irakurri da:\nCorpus Inscriptionum Latinarumen arabera ikus daiteke inskripzio horretan:\nTestua, laburdurak osatuz, hau izango litzateke:\nArgassi(?) / Geminus / Q(uinti) Iul(i) Balbi / ser(vus) / v(otum) s(olvit) l(ibens) m(erito)\nItzulpena: Argasi (Argas jainkoari), Quinto julio Balboren esklabua den Geminok (eskaini dio), bere botoa bete du bidezkoa den esker onarekin.\nAlgassi, Alcassi eta Aegassi ere irakurri izan da. Beraz izen hori ez da ziurra, idazkuna irakurtzeko zaila omen baita. Horren nominatiboa, Algas, Argas edo Aegas izango litzateke, beraz.\nJean-François Cerquand, Légendes & récits populaires du Pays Basque, Aubéron, 2006. ISBN 2-84498-093-7\n↑ Itzulpen proposamena\n↑ Bulletin épigraphique, Volume 5. 104. or.\nOrriaren azken aldaketa: 7 uztaila 2021, 19:04.


Biriketako minbizia: diagnostikoa. Zenbat geratzen da bizitzeko?\nBiriketako minbizia - gaixotasuna, gehien onkologian komuna. Izan ere, gaixotasunaren forma honetatik jende kopuru handiena hil dela arren, gaizki ulertu. Munduko pertsona hil ziren guztien ehuneko Hamahiru batera ziren diagnostikoa "minbizia birikak." bihurtuko diren gaixo gaixotasunaren larria honekin pertsona kopuru handi bat - erretzaile.\nZoritxarrez, ezagutzen gaixotasun honen inguruko ohi da 3. eta 4. fasetan. Zen biriketako minbizia diagnostikatu: zenbat geratzen da bizitzeko? etapa laugarren ezer aldatu. atzeraezina prozesu bat jarri zen martxan, zabaldu metastasia. giza bizitzaren iraupena hainbat faktoreren araberakoa da: adibidez, bertan organoa lokalizatuta foku, zer tumore-mota. Normalean aldi honetan asteetan, hilabeteetan egingo da kalkulatu. Batzuetan bizi eta 5 urte arte, baina hori handiena da.\nBiriketako minbizia: nola bizi kaleratu tumore gorputzean gunean? Metastasia bihotza, gangarabilak, gibela eta giltzurrunak zabaldu. Txikiena epea - 2 hilabete, baina badira salbuespenak.\nMedikuak aho batez esaten minbizia kausa nagusia gorputzean duten - zigarro erretzen du. Guztiak araberakoa erretzaile luzera du. Zigarriloak eduki tar kaltegarriak. Jakina, ez bakarrik tumoreak erretzen agertzea eragiten, baina baita amiantoak, ekoizpenean gas natural radon eta aire kutsadura. biriketako minbizia diagnostikatu bada, nola bizi, halaber, tumore motaren araberakoa da.\nMinbiziaren da hainbat banatuta. dator honako mota ditu:\n- zelula txiki edo -eskala;\nSquamous zelula minbizia gorputzaren hainbat lekutan gertatzen da, baina gehienetan arlo irekian. bai emakumeen eta gizonen - adinekoen ageri ohi zuen. ikerketen arabera, tumorea scarring gunean sortzen erredurak ondoren eta eguzkitan ondoren. Squamous zelula biriketako kartzinoma: zenbat geratzen da bizitzeko? gaixotasun mota hau motelago garatzen.\nSmall zelula tumore azkar garatzen. gaixotasun honen arriskua da, tumorea hazi arte, sintomak ez dira present. eztula eta arnasa hartzeko arazoak azkeneko faseetan bakarrik. prozesua harrapatzen duenean eta beste organo, eztarriko mina, arazoak irentsi, erlastu ahotsa, genukeela.\nSarritan, kasuen% 40, da biriketako adenocarcinoma en lokalizatuta. Han bada Flem ugaria, moco ekoizten da, posible da gaixotasunaren susmoa. Adenocarcinoma ohi da erdian dago. 6 hilabete barru, tumore ia bikoiztu. Pertsona baten batek biriketako minbiziaren metastasia badu, bizi adenocarcinoma bezala? Estatistiken arabera, gizonak minbizi mota hau maizago pairatzen. tumore txarra mota honetan pronostikoa, metastasizes gangarabilak, pleura da.\nmedikuntza modernoaren honako minbiziaren tratamendu mota erabiltzen ditu:\n2. Erradiazio terapia.\n4. Tratamendu konbinatua.\nPaziente askok, besteak beste, diagnostikoa jarri dute, miraria gaixotasun hilgarria hau biriketako minbizia bezalako metodoa sendabiderik aurkitu nahian. Tratamendua (gaixoen senide utzi onkoforumah berrikuspenik) antzeko modu eraginkorra da. Praktikan, honek normalean ez du funtzionatzen.\nGehienetan, gaixotasunaren etapa 3-4 diagnostikatu bada, tratamendu metodo konbinatua erabiltzen. Lehen egiten erradioterapia, tumore eta metastasi arlo irradiating. break labur baten ondoren, ez kimioterapia, eta hiru aste geroago funtzionatzen. Eragiketa zehar, kendu biriketako edo gorputz zati erabat (it banaka). Batzuek ez bizi sortu funtzionamendurako. Hala ere, medikuntza ezagutzen gaixoen berreskuratzeko kasuak, nahiz eta azken etapetan.\nMinbizia tratatzeko soda. Italiako medikuaren praktika\nLarria diagnostikoa - tiroideo minbizia sintomak\nGut mina? Minbiziaren honen kausa posible gisa\nUmetokiko minbizia seinaleak nagusia\nMyelogenous leuzemia - zer da? leuzemia mieloide kronikoaren: Causes, tratamendua, pronostikoa\nBirikak, sintomak minbiziaren tratamendua\nLohitu zelula ezohiko on\nEzin bada aste batean epeak zure epea ondoren?\nMarka: baten azalpen hiztegia esanahia\nZergatik Sergey Netievsky utzi "Ural dumplings"? Sergey Netievsky: biografia, sormena\nDiniyar Bilyaletdinov: biografia eta bizitza pertsonala futbol jokalari bat (argazkia)\nNola to "Flibustu" lortzeko: aholkuak, argibideak\nOf kosmetikoak "Sephora" Iritzia. Kosmetikoak "Sephora": ikuspegi orokorra\nDegtyarev besoak fabrika\nOpariak amulets. Gabonetako euren eskuekin aingeru\nWorld zuhaitz - mundu guztien oinarria


Plazandreak txapelketan lidergoari eusten dio Arrizabalagaren taldeak - Busturialdeko Hitza : Busturialdeko Hitza\nPlazandreak txapelketan lidergoari eusten dio Arrizabalagaren taldeak\nAtzo [uztailak 12] hasi zuten txapelketaren bigarren buelta, eta Arrizabalagaren taldeak jokoan zeuden hiru puntuetatik bi lortu zituen.\nOlatz Arrizabalaga gernikarrak, Nora Mendizabalek eta Madalen Etxegaraik osatutako Mikel Inuntziagaren taldeak Plazandreak txapelketan emaitza onak pilatzen segitzen du. Lehenengo bueltan lehiatutako sei puntuetatik lau lortu zituzten, eta lider amaitu zuten lehen itzulia. Atzo [uztailak 12] hasi zuten bigarren itzulia eta lidergoan sendotu ziren. Jokoan zeuden hiru puntuetatik bi eskuratu zituzten.\n“Orokorrean txapelketa nahikoa txukuna egiten gabiltza. Lehenengo itzulia oso ondo joan zen, lehenengo postua lortu genuen, postu horretan jarraitzen dugu, eta batez ere, finaletik gero eta hurbilago”, esan du Arrizabalagak.\nAtzo gaueko lehenengo partiduan, lau t’erdikoan, gernikarrak 9-12 irabazi zion Miren Larrarteri. Deseroso aritu zen gernikarra, eta txapelketa honetan lehiatu duen “partidurik eskasena” izan zela dio: “Nire partetik eskasena izan zen. Berak oso ondo jokatu zuen, ideiak oso argi zituela irten zen, nire jokoa egiten ez zidan utzi, eta berak berea egin zuen. Lehenengo jardunaldian nik nire jokoa egin nuen, eta berari ia ez nion utzi jokatzen. Partidu hura ikusita, uste dut berak txipa zeharo aldatu zuela. Ni ideia barik edo horri buelta zelan eman jakin ezinik gelditu nintzen, baina azkenengo momentuan lortu nuen buelta ematea, eta puntu garrantzitsu bat irabaztea”. Halako momentu txarrari buelta emateko gai izan zen, eta irabazi zuelako pozik badago ere, hurrengo buruz buruko partiduak hobeto jokatu beharko dituela argi dauka: “Aurrera egiteko hobeto jokatu beharko ditut”.\nBeste behin, Arrizabalagaren sakea giltzarria izan zen garaipena eskuratzeko: “Buruz burukoan sakeak sekulako garrantzia dauka; saketik min egiten hasten bazara, puntu asko dituzu irabazteko. Nire puntu indartsuetako bat sakea da, eta horregaz diferentziak markatu ahal ditut”.\nOndoren, binakakoan, Arrizabalagak eta Mendizabalek 12-7 galdu zuten Bergararen eta Larrarteren kontra. Lehenengo partidua deseroso egon izanak eragin zion aurrelari gernikarrari. Buruz buruko lehen partidu horretan Larrartek joko ona egin zuen, eta konfiantzagaz heldu zen binakakora. “Nahiz eta irabazi, gorputzaldi txarra neukan, eta nire jokoan konfiantza barik nengoen. Uste dut horrek eragin zidala, eta ikusi zen normalean huts egiten ez ditudanak huts egin nituela”. Partidu “gogorra” izan zen, lehenengo zatia “nahikoa estua”, baina amaierako zatian, Bergarak eta Larrartek asmatzeak eta Arrizabalagaren eta Mendizabalen akatsek erabaki zuten jokoan zegoen puntua.\nGernikarrari “gehien kostatzen” zaion modalitatea da binakakoa, eta “hor lan gehiago” egiteko erronka daukala gogoratu du.\nGaueko hirugarren eta azken partiduan lortu zuen Arrizabalagaren taldeak bigarren puntua; 6-12 irabazi zion Etxegaraik Arraizari. 5-0 aurreratu zen Arraiza, eta gero, 1-12ko partzialari esker eskuratu zuen garaipena Etxegaraik.\nHurrengo jardunaldia. ETB 1en astelehen gauetako apustua da Plazandreak. Abuztuaren 2an jokatuko dute finala, baina aurretik beste bi jardunaldi geratzen dira.\nArrizabalagak, Mendizabalek eta Etxegaraik hurrengo astelehenean [uztailak 19] lehiatuko dute ligaxkaren euren laugarren eta azken kanporaketa. Aldai-Garai-Oses hirukotearen kontra jokatuko dute.\nFinalean sartzeko aukera asko dituzte Arrizabalagak eta bere taldekideek. Hanka bat finalean daukate, baina finalerako txartela lortzeaz harago, asteleheneko hiru partiduak irabaztera irtengo direla azpimarratu du. “Denak irabaztera irtengo gara, baina egia da finalerako plaza hori ziurtatzera joan behar garela”.


"Euskal Hamlet-aren" ametsa, domekan Amaian (elkarrizketa Ander Lipusekin) - Arrasate - 2014-01-26 - Goiena.eus\n"Euskal Hamlet-aren" ametsa, domekan Amaian (elkarrizketa Ander Lipusekin)\nA. Aranburuzabala / Z. Velez de Mendizabal 2014-01-23 16:10\nEuskal Herrira eta XXI. mendera ekarritako 'Hamlet' da Artedrama taldeak domekan Arrasatera ekarriko duena. Arrasate Irratian egin diote elkarrizketa gaur Ander Lipus aktoreari, laneko antzezleetako bati. Sarreren zozketa ere egingo dute Irratian. Bi lagunentzako sarrerak zozkatuko dira, bihar, barikuan. Parte-hartzeko idatzi 'irratia@goiena.com'-era ala 943 25 05 05 telefonora deitu.\nWilliam Shakespeare idazlearen obra famatua da Hamlet, eta domeka honetan, urtarrilak 26, Amaia antzokian Artedrama taldearen bertsioa ikusteko aukera egongo da.\nXabier Mendigurenek egokitu du gidoia eta Ximun Fuchs da antzezlanaren zuzendaria. Antzokiko publikoaren aurrean, ostera, zazpi aktore izango dira: Ander Lipus, Ainara Gurrutxaga, Manex Fuchs, Maika Etxekopar, Iñaki Ziarrusta, Miren Tirapu eta Urko Redondo.\nEta horietariko bakoitzak, gainera, bakarra barik, lauzpabost pertsonaia interpretatzen ditu Hamlet lanean.\nAntzerkia gustuko dutenentzat\n"Jatorrikoaz gainera, munduan hainbat Hamlet egon dira, moldaketa ugari egin dira-eta. Eta euskal Hamlet egiteko ideia egia bilakatu da". Hala eman du aditzera Ander Lipusek. "Nolakoa izango litzateke gaur egun Euskal Herrian kokatutako Hamlet?". Ideia horren bueltan moldatutako antzezlana da Amaiara ekarriko dutena.\nAntzerkia gustuko dutenentzat aukera bikaina da domekako emanaldia. Argumentu nagusi bati jarraituko dio, gainera: 'bidegabekerien aurrean zer egin, ekintzara pasatu ala ez?'.\nBaina Lipusek aitortu duenez, azpigai garrantzitsuak ere baditu domekan Arrasatera ekarriko duten lanak. Traizioak, familiak eta eromenak ere tokia dute antzezlanean. "Nahiz eta gai transzendentalak jorratu, publikoak oso ondo pasatzen duela argi ikusi dugu, orain arteko emanaldiek izan duten erantzunagatik".\nEszenografia aldetik nahiko sinplea da Hamlet; aipatutako zazpi aktoreen esku geratzen da ikus-entzulea hainbat egoera eta tokitara eramatea. "Aktoreon gorputz mugimenduarekin, ahotsarekin eta keinuekin egin behar dugu lan hori". Bada, Lipusek gaineratu du ikus-entzuleek eskertu egiten dutela aktore horiek Euskal Herriko hainbat lekutakoak izatea eta, era berean, euskalkian berba egitea.


Martxotik hona 9.000 erabiltzaile inguru izan dira Orioko kanpinean - Orio - Karkara.eus\nMartxotik hona 9.000 erabiltzaile inguru izan dira Orioko kanpinean\nDorleta Agiriano Lai 2021-09-20 18:30\nAurreko urteko datuekin alderatuta, %55 egin du gora bisitarien kopuruak. Hego Euskal Herrikoak izan dira erabiltzaile gehienak; %80tik gora, hain zuzen. Azaroaren 15ean amaituko da kanpineko aurtengo sasoia.\nOrioko kanpinean udaberriak eta udak utzi dituzten datuak eman ditu argitara Jone Olaskoaga zuzendariak. Martxotik iraila hasiera aldera bitartean, 9.324 erabiltzaile baino gehiago izan dira kanpinean; kanpineko partzelak erabili dituzte gehienek, 6.500 inguruk, eta bungalowak gainerakoek.\nAurreko urtetik hona gora egin du bisitarien kopuruak. Izan ere, iazko sasoi berdinean (martxotik iraila hasiera aldera) 6.000 baino gutxiago izan ziren erabiltzaileak. %55 inguru igo da, beraz, bisitarien kopurua.\nErabiltzaile bakoitzak, batez beste, lau eta bost gau artean egin ditu Orioko kanpinean. Iazko datuekin alderatuta, zertxobait jaitsi da bisitari bakoitzak igarotako gauen batez besteko kopurua, Olaskoagaren arabera.\nAzaldu du, bestalde, eguraldi txarrak ez duela eragin handiegirik izan baina, kontrara, nabarmenak izan direla "pandemiak eragindako azken orduko ezeztapenak". Gobernuek ezarritako murrizketek edota gobernuen gomendioek eragin dituzte ezeztapen horiek, besteak beste.\nGehienak, Hego Euskal Herrikoak\nOlaskoagak emandako datuen arabera, kanpinean aurtengo udaberrian eta udan izan diren bisitari gehienak dira Hego Euskal Herrikoak; %80 baino gehiago, hain justu. Gainontzekoak Espainiako Estatuko beste eremu batzuetakoak izan dira; besteak beste, Aragoikoak, Kataluniakoak eta Madrilgoak.\nErabiltzaileen %3 inguru izan dira beste estatu batzuetakoak, baina, dirudienez, irailean zertxobait ari da igotzen ehuneko hori. "Udaberrian eta udazkenean atzerritarrak izaten ditugu gurean", dio Olaskoagak.\nGorakada azken hamarkadan\nOrioko kanpineko zuzendariak azpimarratu du azken hamarkadan gorakada handia izan dela kanpinen sektorean, eta goranzko joera hori indartzeko arrazoietako bat izan dela, esaterako, autokarabanen erabilera igo izana. Iazko itxialdi orokorraren ostean, jende ugarik aire librean egoteko guneetara jo zuela iritzi dio; tartean, kanpinetara eta naturaguneetara. Kanpinek "eskaintzen" dutena, hain zuzen, "natura, lasaitasuna eta aire librea" direla uste du.\nOrioko kanpineko tabernan funtzionamendua "ona" izan dela ere azaldu du Olaskoagak. Bisitari gehiago izateak ahalbidetu du tabernan ere bezero gehiago izatea; gainera, herriko eta inguruko herrietako bezeroen kopurua handiagoa izan da aurten, zuzendariaren esanetan.\nAzaroaren 15ean bukatuko da kanpineko aurtengo denboraldia, eta eguraldiak bereziki eragingo du ordura arteko okupazioan, zuzendaritzak aurreikusi duenez. Eguraldi ona egiten baldin badu, asteburuetan lan gehiago izango dutela esan du Olaskoagak. Urriko zubiari eta Behobia-Donostia lasterketari (azaroan izaten da) ere egin die azpimarra.


Makillaje Txina fabrika - Saltzaileen Batasun Handizkaria\nHasiera > Produktuak > Edertasuna eta zaintza pertsonala > Makillajea\nJarraian Makillajeari buruzkoa da. Makillajea hobeto ulertzen lagunduko dizut espero dut.\nAntolatzaile kosmetiko polifazetikoa eta zabala\nAntolatzaile kosmetiko anitza eta zabala hornitzen dugu. Antolatu zure makillaje, kosmetika eta osagarri guztiak edertasuneko erakusleiho edo pantaila pertsonalizatu liluragarri batean.\nMakillaje trapezoidala hornitzen dugu. Kosmetiko asko erraz antolatzen ditugu, PERFETUA iltze hornikuntzarako eta bitxietarako. Era berean, biltegiratze irtenbide BERTIKALA\nZapi angeluzuzena biltegiratzeko kaxa gardena\nZapi laukizuzen gardenak gordetzeko kaxa hornitzen dugu. Aurpegiko Ehunak Dispentsatzeko Kaxa Moderno Akrilikoa Garbitu Ezpainzapiaren Antolatzailea Cover Goiko Estalkia Ireki ¼\nMakillaje kosmetiko gardena antolatzaile akrilikoa\nMakillaje kosmetiko gardenak antolatzaile akrilikoak hornitzen ditugu. Kosmetikoak eta edertasun hornidurak kokapen bakarrean gordetzen ditu. Diseinu argiak itxura bikaina du edozein bainugela edo bainugelako mostradoretan.\nPantaila kosmetiko gardena\nKosmetika gardena erakusteko kutxa hornitzen dugu. Mantendu kosmetikoak antolatuta. Bikaina makillaje eskuilak, ezpainetakoa, iltze esmalteak eta paletak egiteko. Erabili harraska azpian ilerako osagarriak, kotoizko bolak eta sendagaiak ere\n9 gelaxkako kosmetikoen euskarri txikia\n9 zelula-euskarri kosmetiko txiki hornitzen ditugu. Edozein fashionistentzako opari ezin hobea da.\nMakillajea China factory - Sellers Union handizkaria eta hornitzailea. Gure Makillajea merkeak dira, prezio baxuak, pertsonalizatuak eta berrienak bezeroen konfiantza irabazi dute. Azken salmenta Makillajea CE stockean erosi nahi al duzu? Jarri gurekin harremanetan, Txinan egindakoa.


ESP | FRA | ENG\n"www. gipuzkoaround.eus " izeneko web-aren eta bertan agertzen diren elementu guztien jabetza intelektualaren eskubideak Euskal Autonomia Erkidegoko Administrazio Orokorrak dauzka. Web honetako irudiak eta bideoak egile-eskubieak babestuta daude.\nGipuzkoAound Proiektuak bere buruari aitortzen dio, edozein unetan eta aurretiaz ohartarazi gabe, web-ean dagoen informazioa edo haren konfigurazio zein itxuraren aldaketak eta eguneraketak egiteko ahalmena.\nBai web-erako sarrera, bai bertan dagoen informazioaren erabilera, erabiltzailearen ardurakoak izango dira. Aipatutako sartzeak edo informazio erabilerak sor dezakeen ondorio edo kaltearen inguruan, GipuzkoAound Proiektua ez du inolako erantzukizunik izango, bere eskumenen erabilera zehatzetan jarraitu behar dituen guztietan izan ezik.\nGipuzkoAound Proiektua ez du bere gain hartzen web-ean aipatzen diren hirugarrenekin egindako estekaduren konexio edo edukietatik sor daitekeen inolako erantzukizunik.\nWeb honek duen informazioa baimenik gabe erabiltzeak eta baita ere GipuzkoAound Proiektuaren jabego intelektual eta industrialaren eskubideetan sorturiko kalte eta galerek, aipatutako administrazioari legez dagozkion egintzak eta, horrela badagokio, horren ondorioz diren erantzukizunak erabiltzeko bidea emango diote.\nInteresatuak ematen dituen datuak bakar-bakarrik erabiliko dira dagokion prozedura edo egintzan aurreikusitako helburuetarako.\nAipatutako 15/1999 Lege Organikoaren arabera, datu-lagatzaileak edozein momentutan izango ditu sarbide, zuzenketa, ezeztapen eta aurkaritza eskubideak, arauz ezartzen denari jarraituz.


Euskal irakaskuntzan bikaintasuna lortzeko bidean | Etxepare Euskal Institutua\nEuskal irakaskuntzan bikaintasuna lortzeko bidean\nTeknologiak euskal ikasketetan duen eraginaren inguruko ikastaroa antolatu du Etxepare Euskal Institutuak, EHUko Udako Ikastaroekin lankidetzan, pasa den asteazken eta ostegunean. Donostiako Miramar Jauregira hurbildu den entzuleak euskara eta euskal kulturaren irakaskuntza ikuspegi digital batetik ezagutu ahal izan ditu. Bikaintasuna Euskal Ikasketetan, irakurleen formakuntzara bideratuta, institutuak urtero antolatzen duen uda ikastaroa da. Aurten, Bikaintasuna Euskal Ikasketetan IX. Euskara eta Euskal Kultura eremu digitalean izenpean, teknologia izan da hizpide.\nTeknologiak euskal ikasketetan duen eraginaren inguruko ikastaroa antolatu du Etxepare Euskal Institutuak, EHUko Udako Ikastaroekin lankidetzan, pasa den asteazken eta ostegunean. Donostiako Miramar Jauregira hurbildu den entzuleak euskara eta euskal kulturaren irakaskuntza ikuspegi digital batetik ezagutu ahal izan ditu. Bikaintasuna Euskal Ikasketetan, institutuak urtero antolatzen duen uda ikastaroa da. Irakurleei eta etorkizunean izango direnei formakuntza emateko helburuarekin sortu zen eta urtero gai ezberdin bat jorratzen da. Aurten, Bikaintasuna Euskal Ikasketetan IX. Euskara eta Euskal Kultura eremu digitalean izenpean, teknologia eta eremu digitalak euskara eta euskal kultura irakaskuntzari egiten dieten ekarpenak izan dira hizpide.\nHizkuntza eta kultura arlo ezberdinetako 13 aditu bildu dira ikastaroa emateko. Bi egunetan zehar, hamar hitzaldi izan dira gai hau “erpin ezberdinetatik” aztertzeko, Garbiñe Iztueta Goizueta, ikastaroko zuzendariaren esanetan. Uztailak 10eko lehen saioan, Detmar Meurers, Tübingeneko Unibertsitateko irakasleak, irakaslearen lana errazteko gailu digitalen garrantziari buruzko gogoeta egin du. Gailuen bidez, testuen prozesamendua, zuzentzeko automatizazioa etab.-ek zuzenketa eta azalpen lana errazten dutela aipatu du. Horrela, Alemanian Ingeles klaseetan ezarri dituen hainbat tresna aurkeztu ditu. Ondoren, Itziar Gonzalezek eta Izaskun Etxeberriak, EHUko irakasle eta ikerlariak, Euskal Herrian gai honen inguruan egiten ari diren ikerketa eta hainbat proiektu pilotu aurkeztu dituzte. Bada kultura digitalizatua Euskal Herrian. Bi adituek aurkeztu duten bezala, hizkuntza prozesamendurako hainbat proiektu martxan dira; esaterako, BIM proiektua, euskararen corpus historiko digital bat osatzea helburu duena. Baina onartzen dute oraindik ere lan handia dagoela egiteko alor horretan.\nEuskararen irakaskuntzan IKTen presentziari buruz, Abel Camachok eta Mikel Iruskieta irakasleek hitz egin dute. Teknologia ez da aukera bat, “behar bat” baizik, Camachoren iritziz; eta honen haritik, ikerlarien, ikastetxeen eta unibertsitateen arteko elkarlana beharrezkoa dela onartu dute biek. Zein gabezia erreal dauden antzemateko beharra dagoela aipatu du Iruskietak, hauei erantzun eta aurrera egiteko.\nArratsaldeko saioan euskal artea eta sare sozialak izan dira protagonista. Arantza Lauzirika, EHUko dekanoak euskal artean ere digitalizazioak eragina duela erakutsi du eta 90. hamarkadatik aurrera indarra hartu duen Net Art mugimendua azaldu du. Sarearen teknologia eta baliabideak protagonista diren arte mugimendua da hau. Net Art-a ez da Euskal Herrira iritsi baina geroz eta artista gehiagok, sare sozialak, blogak eta web guneak erabiltzen dituzte beren obrak publiko egiteko. Igor Rezola, Saioa Olmo edo Ismael Iglesias bezalako artisten adibidea jarri du, besteak beste. Sare sozialen tartea, Ane Castelruiz komunikatzaile eta irakaslearen eskutik heldu da. Garai berrietara egokitzea beharrezkoa dela defendatu du eta ikasgeletan sare sozialen inguruko ezagutza eta erabilera eskaintzea behar bat bezala aurkeztu du. Ikasgelaren perfila kontuan hartu behar da eta horren arabera egokitu. Baina sare sozialen bidez proiektuak egiteak, ikasleengana hurbiltzea eta lanen emaitzak praktikoagoak egitea dakar.\nUztailaren 11ko saioa, literaturarekin hasi da. Iratxe Esparza EHUko Literatura Saileko irakasleak, literatura gizarte instituzio bezala aztertu du. Arlo honetan eman diren berrikuntzei buruz, blogak, sare sozialak, liburuak deskargatzeko orriak eta antzeko tresnak geroz eta erabiliagoak direla esan du. Era berean, formatu berriak ere ahalbidetu ditu digitalizazioak. Entzunezko eta ikus-entzunezko liburuak, book trailerrak etab.\nIker Arranz Californiako Santa Barbara Unibertsitateko irakasleak, berriz, bertan martxan jarri duen euskara ikasteko online ikastaroa aurkeztu du. Ariketa eta eduki didaktiko eta interaktiboak egiteko baliabidea ematen du. Gainera, ikasleak askatasun osoz, ahal duen momentuan ikasteko bidea eskaintzen du. Horregatik, bere iritziz, tresna ezin hobea da klasea emateko.\nWikipediak irakaskuntzan ere ekarpen handia egin dezake. Honi buruz aritu dira Iñaki Lopez de Luzuriaga, Euskal Wikilarien Kultura Elkarteko kidea eta Amaia Orbe Berlingo Freie Unibertsitateako irakurlea. Haien artean elkarlanean, Euskaltzaindiaren 40. urteurrena aitzakiatzat hartuz, Etxepare Euskal Institutuak Alemaniak dituen lau irakurletzetako ikasleek Wikipediako euskarazko 40 artikulu alemanierara itzuli dituzte. Bi adituen iritziz, proiektu ezin hobea izan da ikasleengan euskal kultura gaietan interesa pizteko euskarri digital bat erabiliz eta lankidetza sustatzeko.\nIkastaroa amaitzeko, ostegun arratsaldean, What is Bertsolaritza? dokumentala ikusi ahal izan da eta ondoren, Miren Ibarluzea EHUko irakasleak eta Xabier Paya kultur kudeatzaileak dokumentalaren inguruko aurkezpena egin dute. Gainera, irakurleek klasean bertsolaritza azaltzeko dokumentala nola erabili azaldu dute eta zenbait gako eman dituzte etekin handiena atera ahal izateko.\nBi egunetako egitarau oparoak askorako eman du, eta bertaratu diren entzuleek gauza asko ikasi dituzte. Aurrerakuntza handiak egin dira euskal kulturaren irakaskuntza garaiko testuinguru digitalera egokitzeko baina, oraindik ere, lanean jarraitu beharra dago, adituen ustetan.


Bioteknologia mintzagai - ZientziaEus\n2002/04/26 Imaz Amiano, Eneko - Elhuyar Zientziaren Komunikazioa\nTolosako Ekinbide Etxeak urtero antolatzen ditu Zumardi natur jardunaldiak. Aurtengoak aste honetan ari dira egiten eta atzo Margarita Salas doktoreak eman zuen hitzaldia.\nMargarita Salas doktorea ospe handiko genetista molekularra da. Labur esateko, biologia molekularrean aitzindaria Espainian. Hastapenetan Severo Ochoarekin lan egin zuen, bai Espainian baita AEBetan ere. Gaur egun Centro de Biología Molecular Severo Ochoa izeneko ikerketa-zentroan dihardu lanean. Hain zuzen ere, Phi-29 fagoarekin lan egin du urte luzez (proteinen identifikazioa, informazio genetikoaren sintesiaren espresioa, proteinen espresiorako kontrola…). Oinarrizko ikerketa egin du bakteriofago horrekin, baina geneen anplifikaziorako oso baliagarria den proteina ere patentatu dute ikerketon ondorioz. Lan eta artikulu ugari publikatu ditu.\nDena den, bere hitzaldiaren izenburua ‘XXI. mendeko bioteknologia’ zen. Hitzaldian, bioteknologian azken urteetan egindako ikerketa eta aurkukintza nagusien errepasoa egin zuen. Bereziki giza-genomaren aurkikuntza aipatu zuen. Haren esanean, aurkikuntza garrantzitsua izan da, baina geneak zein diren jakitea oinarrizko informaziotzat jo zuen eta, orain, aplikazio zehatzagoak lortzeko gene horiek zein proteina kodetzen duten, elkarren artean zer nolako lotura dagoen eta horrelako ikerketak egin beharra nabarmendu zuen. Hau da, genomikatik proteomikara jauzi egin behar da, jauzi egin da.\nBestetik, biomedikuntza jo zuen bioteknologiaren aplikazio garrantzitsuenekotzat. Oso itxaropentsu azaldu zen gene eta proteina jakinek zein gaixotasun eragiten duten jakiteak gaixotasunak sendatzeko edo prebentzio-lana egiteko izango duen balioaz. Adibide gisa, inplantatu aurreko enbrioien azterketa genetikoa aipatu zuen. Hori eginda, sortzear leudekeen haurrek gaixotasun genetikoak izateko joera zein den jakingo litzateke eta enbrioi egokiak aukeratzeko edo hasiera-hasieratik gaixotasunari aurre egiteko edo ez agertzeko neurriak hartzeko aukera izango genuke.\nNoski, oraindik badagoela zereginik onartu zuen.\nEz zuen batere zalantzarik izoztuta dauden enbrioiak ikerketarako erabili beharko liratekeela esatean, ez eta klonazio terapeutikoaren alde azaltzeko ere. Ugalketarako klonazioaz, ordea, kontrako iritzia azaldu zuen, nagusiki gaur egungo teknologiak ume klonikoak osasuntsuak izango direnik ziurtatzen ez duelako. Dena dela, gizakien izaeran geneek eragina izateaz gain, inguruak ere zerikusi handia duela zioen.\nAzkenik, gai horien inguruan, legeei dagokionez, zientziaren abiadurara hurbiltzeko esfortzua egin behar dela nabarmendu zuen, eta hain atzetik ezin dutela joan azpimarratu zuen. Eta, gainera, erakunde publikoek mota horretako ikerketak zalantzarik gabe lagundu behar dituztelakoan ere badago, bestela enpresa pribatuek abantaila handia lortuko dutelako eta gerora oso zaila izango delako haien mailan jartzea edo patenteak ordaindu beharko direlako. Bere ustez, kontsortzio publikoak giza genoma aztertzeko diru-laguntzarik izan ez balu, gaur egun, seguru asko, biomedikuntzan hain oinarrizkoak diren giza genomaren inguruko datuak lortzeko arazoak izango lituzkete ikertzaileek. Gaur egun, esaterako, hainbestetan aipatzen diren zelula amen lote batek 7.200 € inguru balio du; enpresa pribatu batek dituelako patentatuta.\nZumardi, naturaz gozatuz Tolosan\nZientzia, teknika, kultura eta gizarteari buruzko II. Jardunaldiak\nSevero Ochoa, XX. mendeko biokimikaria


164 hizkuntza hedatua bildua\nToronto Kanadako Ontario probintziako hiriburua da; 2.482.000 biztanlerekin, Kanadako hiri handiena da. Torontoko inguruak 5.600.000 biztanle baino gehiago ditu. Hiriak hainbat etorkin talde erakarri ditu, portugaldarrak, italiarrak, latinoamerikarrak eta baita asiarrak ere: Ipar-Amerikako txinatar komunitate handienetako bat bertan bizi da. CN Dorreagatik famatua da, munduko dorre librerik altuena baita. Kanadako ingeles hiztunen kultur zentro gisan ezagutzen da.\nOrriaren azken aldaketa: 31 urria 2021, 15:27.


Substantzia pikante batek marrubi-laboreak babes ditzake | Consumer\nSubstantzia pikante batek marrubi-laboreak babes ditzake\nAzterlanaren arduradunak, Hego Eskualdeko Ikerketa Zentroko (SRRC, ingelesezko sigletan) mikrobiologoa den Anthony De Lucca buru dutela, CAY-1 izeneko fungizidaren eraginkortasuna zehazteko lanean ari dira. Fungizida hori kaiena-titietatik dator eta marrubi-mohoen aurkako borrokan dihardu.\nGaur egun, CAY-1 errepidearen erabilgarritasun komertziala laborategian aztertzen dute. Azterketan, cay-1eko saponina konposatuaren isolamendua sartu da. Substantzia horiek detergente-propietateak dituzte, eta, horri esker, aparra sor daiteke urarekin irabiatzean. Cayena-saponinak onddoaren zelulak hausten ditu, eta hutsune txikiak sortzen ditu zelula-mintzen bidez.\nAurkikuntza berriari esker, CAY-1 maila baxuetan Collectotrichum eta Phomopsis birusen aurka aktibatzen dela egiaztatu ahal izan da. Bi patogeno horiek marrubiei eta beste fruta txikiei eragiten diete. Adituek ez dute baztertzen fungizida naturala beste erabilera batzuetarako erabiltzea, eltxo-larbak hiltzeko pestizida indartsu gisa, ARSren arabera.\na-1 ars fresas-eu fungicida natural-eu mohos-eu substantzia min


«Atentzioa sufrimenduak ematen dit, zentzu guztietan» - Tolosa - Tolosaldeko ataria\n«Atentzioa sufrimenduak ematen dit, zentzu guztietan»\nAne Urkola Agirrezabala 2018-05-30 10:58\nMaixa Zugasti. ANE URKOLA\nMaixa Zugasti idazleak bere bigarren eleberria argitaratu berri du: 'Ahotsak eta itzalak'. Gerra zibilaren inguruko istorioa kontatzen duen fikziozko eleberria da.\nMaixa Zugastik (Tolosa, 1973) Ahotsak eta itzalak liburua argitaratu du. Gerra Zibila da istorioaren oinarria, eta bestelako gaiak ere lantzen ditu: erbestea, isiltasuna, heriotza...; pertsonaien atzean dauden argi eta ilunak. Atzera begirada, etorkizuneko egia osatzeko.\n'Ahotsak eta itzalak' da eleberriaren izenburua. Zergatik?\nNik urte askotan Sotto voce izenburua erabili nuen. Joxe Miel Barandiaranen txosten batean, Zeraingo irakasle batek esaten zuen jendeak Soto vocce-ean ahapeka, italieraz deitoratzen zituela Elizak egindakoak. Atentzioa eman zidan espresio hori erabiltzeak, eta esanahiarengatik izen hori jarri nion eleberriari. Inaxio Mujika editoreak proposatu zidan euskarazko izenburua jartzeko, eta esanahi beragatik Ahotsak eta itzalak izenburua jarri genion. Izan ere, pertsonaiek bere iragana berreskuratzen dute, aurkitzen dituzte ahotsak, isiltasunak, ausentziak, itzalak eta presentziak...\nZure semearekin batera hazi den eleberria dela diozu.\nNire seme zaharrenak 17 urte ditu, eta haurdun geratu nintzenean bururatu zitzaidan ideia. Egia esan, niri gogorra egin zitzaidan; umeak txikiak ziren, nekatu egiten zara, eta lotan daudenean horrelako lan batekin jarraitzea gogorra da. Hala ere, narrazio laburren ondoan, historia luzeak erakargarriagoak egiten zaizkit, jarraipen bat eskatzen dutelako. Amaierako puntua kostatzen da non jarri...\nNoiz jarri diozu azken puntua?\n[Barreak] Nik uste dut editoreak jarri duela. Bi aldiz laburtu nuen nik nahi nuelako, eta gero noizbait jarri behar da amaierako puntua. Behin ere ez duzu ondo ikusten... Nahiko perfekzionista naiz.\nDokumentazio lanak garrantzia handia izan du eleberri hau egiteko garaian?\nBururatu zitzaidan Gerra Zibilari buruzko istorio bat egitea; erbestea oso gogorra iruditzen zait. Garai historiko horretaz dokumentatu egin behar izan dut; izan ere, fikzioa den neurrian, benetakoa dirudien zerbait egin behar duzu. Dokumentatu behar da ingurua sortzeko, zein gauza bizitzen diren jakiteko, garai horretan gertatzen direnenen berri izateko, etab. Dokumentazio lan hori egiterako orduan topatu nituen Joxe Miel Barandiaranek bildu zituen 136 testigantza horiek. Hala ere, ez da nobela historiko bat; hori oso garbi nuen.\nHain zuzen, 'omenalditxoa' ere egin nahi izan diozu.\nApaiztegi bat agertzen da liburuan, eta bertan apaiz batek ailegatzen direnen testigantzak jasotzen ditu. Aita Basarte da, eta beti eduki dut gogoan Aita Barandiaranen irudi abegikorra.\nTestigantza horiek ere erabili dituzu istorioa idazteko. Zer topatu duzu bertan?\nOso-oso hurbilak dira. Ezagutu dut jendeak zer bizi zuen garai horretan; horrek asko laguntzen du antzeko istorioak sortzeko. Bederatzi urteko umetxo baten istorioa dago, hanka galtzen duena; Manuel Intxaustiren irudia, erbestera zihoan jendeari laguntzen dion gizona...Azken batean, hemengo jendeak kontatzen zizkion gertaerak dira.\nBadira horien artean tolosar batzuen Aitzol, Juan Sese?, Ignacia Marquet eta Adrian Laskibar testigantzak jasotzen dituzten lau txosten. Sansineneatarrak ere Aita Barandiaranen lagunak ziren; Pilartxoren irudia azpimarratu nahi nuke.Nik ezagutu nuen emakume zoragarri hura; nire izeba Kaxilda Munñoaren, Ikastolako andereñ?oaren, irakaslea izan zen eta lan ugari egin zuen kultura munduan.\nFikzioa eta errealitatea uztartzen dituzu, beraz.\nElikatu egiten dira. Dena fikzioa da, baina errealitateko kontuekin elikatzen da istorioa.\nZein da eleberriaren muina?\nGerra Zibilak eztanda egin baino lehen, aita batek erbestera alde egiten du bere bi seme txikiekin. Han, etxe batean egoten dira hilabete batzuk, ezkutatuta. Handik ere ihes egiten dute, baina biharamunean sarraski bat gertatzen da. Seme txikiak, handitzen denean, jakin nahiko du zer gertatu den bere ama eta arreba txikiarekin, haiek beren herrialdean gelditu zirelako.\nErbesteari garrantzia handia eman diozu, ezta?\nBai, aita eta bere semeek Sarzinara alde egiten dute, eta Sarzinak badu nolabaiteko sinbolismo bat. Erromatarrek horrela deitzen zioten gainean zeramaten zamari. Ez nuen leku konkretu batera lotu nahi; kasu honetan, erbestea irudikatu nahi nuen, ez zuen horrenbesteko garrantziarik leku bat izan edo bestea. Zama hori, nostalgiaren tristurari lotuta dago; hori dauka erbesteak.\nGaurkotasun handiko gaia ere bada erbestearena. Aipatu izan duzu kezkatzen zaituela gazteek nola bizi duten transmisio hori.\nBai, nik uste dut eleberriaren helburuak hiru direla. Fikzioa denez, bizitza agertzen da; bizitza latzago bihurtzen da horrelako egoera batean. Hor jarraitzen dute maitasunak, gorrotoak, traizioak... eta horri buruz hausnartu daiteke. Txosten horiez edo memoria historiko horretaz hitz egiteko aukera ere ematen du eleberri honek eta gaur egun gertatzen ari denaz hitz egiteko. Egunero bost pertsona hiltzen dira Mediterraneo itsasoan; pertsona bakoitzak bere istoria du, eta gu kezkatu gara gureek alde egin dutenean, gure umeek... Liburu guztiek bizitza ekartzen dute eta irakurtzen ari zaren momentuan, liburu horretako istorioak bizitzen ditugu; horrek beti laguntzen du pertsonak ulertzen.\nEta zuk zer aukeratu duzu bizitzatik eleberrian islatzeko?\nNiri atentzioa sufrimenduak ematen dit, zentzu guztietan. Horrelako istorioen ernamuina izaten da; hortik abiatuta, fikziozko istorio bat josi dut. Indarkeria, ankerkeria, gaizkia...horrelakoak azalduko dira, errealitatean ere ikusten ditudanak.\n'Egia' bilatzearen beharraz ere mintzatu zara.\nAsko gustatzen zait errealitatearen eta dirudienaren arteko jokoa. Istorioan, ume batzuek pertsonaia bat modu batekoa ikusten dute, manipulatu egiten ditu neurri batean.\nHanditzen direnean, ordea, bestelako egiak ezagutzen dituzte, beste ikuspegiak ere behar dituzte. Bestela, guk nahi duguna soilik ikusten dugu, eta hor daude argiak eta itzalak. Itzalak ere bi zentzu izan ditzake: babesten zaituen zerbait izan daiteke, baina egia ezkutatzen badu, kaltegarria ere izan daiteke.\nIsiltasunak ere garrantzia handia du eleberrian, ezta?\nBai, aitak ez die ezer esaten semeei, ez du ezer egiten, alde egiten du. Umeek, lehendabizi, amorrua sentitzen dute, aitak ez dielako azalpenik ematen. Herrian, isiltasun mota asko daude: gaizki ikusiak edo bekaizkeriak sortzen duena, esaterako. Niri amorru handia ematen dit besteak babesteko edo ez sufriarazteko erabiltzen dugun isiltasunak. Isiltasun batek izan ditzake ikuspegi ezberdinak; nik, adibidez, behar dut isiltasuna bizitzan. Izan ditzake konnotazio ezkorragoak ere; adibidez, gure istoria gertukoenak isiltasunarekin estaltzen baditugu bake itxura eman nahian, kalte handiagoa sor dezakegu zauri asko egon daitezkeelako. Nik uste dut zenbait kasutan isiltasuna okerrena dela: nik uste dut zintzotasuna behar dela gauza horietaz hitz egiteko, bestearen mina ulertzeko edo egia bilatzeko.\nIsiltasunarekin batera, zer beste baliabide erabili duzu istorioa idazteko?\nBaliabideak baino gehiago, gaiak dira. Beti daude mamuak; horietako bat da heriotzarena. Heriotza batzuk daude gerrarekin lotutakoak, eta beste batzuk bizitzaren zati direnak. Adibidez, emakume asko gelditu ziren alargun nire inguruan. Teresa Luis gabe gelditzen denean, Teresak Luisen istorioa osatzen du, baina isiltasun latzarekin egiten du topo. Izan ere, Luis eleberri bat idazten hasten da, baina puntu batera arte iristen da. Batzuetan ez dakigu zergatik ez duen aurrera egiten, zerbait gehiago jakiteko beldurra duelako, edo nahikoa zaiolako. Gero, Teresak osatzen du eleberri hori. Hiru idazleren liburuak ere irakurri nituen alarguntze prozesuari buruz; horrek gerturatu egiten zaitu errealitate horretara.\nL.A.A. argitaratu zenuen, orain 'Ahotsak eta itzalak'...hirugaren eleberririk baduzu buruan?\nHernanin kokatuko dut istorioa. Laskorain Ikastolan ibiltzen nintzenean, Iurreamendi Egoitzatik pasatzen zen bidea, eta antzekotasunak ditu Hernaniko leku batekin. Gertaera batetik abiatuko da guztia.\nHainbat urtez ezkutuan lanean aritu ostean, hilabete gutxitan bi liburu argitaratu berri dituzu. Zer moduz daramazu guztia?\nNahiko urduri nabil, dena da berria: elkarrizketak, aurkezpenak... Baina opari bat izan da eta oso pozik nago. Liburuak jendeari istorioak kontatzeko bide diren neurrian, pozgarria da orain irakurleengana iristea.


Espiral sariarekin, Kataluniatik bueltan Sustatu.eus - Teknologia albisteak\nEspiral sariarekin, Kataluniatik bueltan\nMaite Goñi "Sei" - IKTeroak\nEz zait gehiegi gustatzen nonbaitera joan eta gero kronika kontatzea... dio Maite Goñi IKTeroak. Baina Espiral saria jaso ondoren kronika idatzi du Kataluniara egindako bidaiaz, eta IKTeroen blogeko lizentzia librea baliatuz, handik hona ekarri dugu.\nEz zait gehiegi gustatzen nonbaitera joan eta gero kronika kontatzea (nik baino askoz ere hobeto eta azkarrago egiten dutenak badaudelako) baina, tira, Iturri nire kronikaren zain omen dago eta, Iturri zain badago, ni prest edozein gauza idazteko nahiz eta oso interesgarria ez izan.\nZuetako batzuek jakingo duzuen bezala, asteburu honetan Bartzelonan izan naiz Espiral elkarteak banatutako Gelako Edublog Onenari Saria jasotzen. Sariak, denok dakigun bezala, ez dira berez ezer. Gerta daiteke zure lana saritzea mila konturengatik: kasualitatez zure lana ezagutu dutelako eta beste norbaitena ez, zurea gehiago erakutsi duzulako eta besteena iritsi behar zuen tokira iritsi ez delako\nEdonola ere, euskaljakintzako partaide guztiontzat izugarrizko ohorea izan da estatu mailako sari bat jasotzea eta, zalantzarik gabe, gero eta gehiago baloratzen dut jaso dugun errekonozimendua hainbat arrazoirengatik. Sariaren kontu hau jarraitu duzuenok jada jakingo duzue gure blogaren merezimendua zalantzan jarri zela hasiera-hasieratik hizkuntza zela eta, pertsona bakar baten komentario bakar bat izan zen baina nik buelta asko eman dizkiot gai honi. Dena den, horrekin hasi aurretik jardunaldian bizitakoak komentatuko ditut.\nPrograman azaltzen den bezala, gauza interesgarri askoren inguruan aritzeko aukera izan genuen: Twitter, My Scrapbook, Moodle, wikiak bigarren hezkuntzan, Col-lex aplikazioa, Educasting\nEdonola ere, bertaratutako guztien artean bil zitekeen esperientziarekin gelditzen naiz (Lu, Felipe, Juanmi, Conchi, Lucía, Tiscar, Xabier Suñe, Xabier Balanché, Bea, Adolfo , Francesc eta aipatzen ez ditudan beste asko). Plazer izugarria izan zen hauetako batzuekin gure proiektuez hitz egiteko aukera izatea. Bakar-bakarrik horrengatik merezi izan zuen bidaia egitea. Komunikazio guztiak, gainera, motzak eta interesgarriak izan ziren eta ideia ugari ateratzeko baliagarriak, zalantzarik gabe. Kaferako etenak eta bazkaria hitzaldiak bezain interesgarriak. Hona hemen nik jasotako hainbat ideia:\nIkasleek txikitatik hasi eta ikasle ibilbide osoan blog bat mantentzea. Imajinatu zein aberasgarria litzatekeen ikasle bakoitzaren garapena ikusteko! Buelta gehiago eman beharko zaio ideia honi baina niri asko gustatu zitzaidan.\nGure ikasleei euren eskura dauden baliabide guztiak modu arduratsuan erabiltzen erakustea (ikasleek ikastetxea uzten dutenean, jakin dezatela zein tresna erabil dezaketen jakintza kolektiboki eta arduraz eraikitzeko).\nBlogaren erabilera alfabetizazio digitala lortzeko (blogaren bitartez, beste eduki eta gai batzuk lantzen ari garen bitartean, zeharka gure ikasleen alfabetizazio digitala lor dezakegu).\nIkasle zein irakasleei erantzukizun morala eskatu eta edukien lizentziari buruz kontzientziatu (saretik zerbait jasotzen duzunean, sortzailearen aipamen egokia egin beharra eta jasotakoaren truke zuk ere zerbait ematea\nSecond life esperientziari etekina ateratzea ikasleengana hurbiltzeko\nIzugarri gustatu zitzaidan Joan Badia (Berrikuntza Departamentuko Zuzendari Orokorra) eta Jordi Vivancosen (hezkuntzarako IKT proiektuen arduraduna) presentzia. Azken hau jardunaldietan bat gehiago izan zen, bere ideiak botaz eta beste guztienak jasoz, gobernuaren konpromisoaren lekuko (garbi gelditu zen ez zegoela bertan handik pasatzen zelako\nGauza askorekin gelditzen naiz, beraz, jardunaldietatik. Horietako bat bazkari garaia izan zen. Puntu honetan, Isidro Vidali eskerrak eman nahi dizkiot nirekin izandako begiruneagatik. Kontuan izan behar da gehienek iaztik elkar ezagutzen zutela eta Isidrok, euren mahaira gonbidatzearekin batera, taldeko beste bat sentiarazi zidan. Mila esker benetan (denok dakigu zer den bakarrik joatea horrelako tokiren batera, ezta?)\nBukatzeko, diploma bat banatu ziguten bertan izan ginenoi eta azken hitzaldiak eta gero sari banaketa izan zen. Izugarria! Sari bat banatzean, nahasketaren bat gertatu eta handik aurrera ia sari gehienak gaizki eman ziren (a ze barre-algarak mikrofonotik entzutean: Cambio 2º premio blog de profesor por 1ero blogs de centro\nDena den, ni penatuta bueltatu naiz gauza bakar batekin. Hizkuntza ez da oztopo izan saria irabazteko baina bai gure blogaren atzean dagoen proiektua ezagutzera emateko. Bartzelonan batzuen lanak ezagutzeko aukera txiki bat izan nuen (txikia diot 5 minutu inguru izan genuelako blog sarituok gure lana ezagutzera emateko eta ez denen aurrean, beste gela batean baizik). Hala ere, garbi gelditu zen saria zela eta, batzuek besteen lanak ezagutzen zituztela azalpenik gabe, saltseatzen ibiliak zirelako. Ez da hori izan gure kasua. Askok esan zidaten euskaljakintzan sartu zirela baina tutik ere ulertu ez zutenez, berehala atera zirela. Lastima gure helburuak, funtzionatzeko modu eta metodologia edonork ulertzeko aukera ez izatea! Hori askotan entzun behar izan nuen, gainera\nAmaitzeko, Espiralekoei eskerrak eman nahi dizkiet harrera, saria eta guztiagatik. Ea Mimio delakoa lehenbailehen iristen zaigun, probatzeko irrikaz nago!